Honda Boleh Tarik ‘Sponsor’ Dari Jepun? Siapa Yang Akan Terkorban?

Arena bola sepak tempatan riuh-rendah apabila sebuah media Jepun melaporkan bekas pemain skuad Samurai Biru, Keisuke Honda ditawarkan untuk menyertai pasukan yang bersaing dalam kancah Liga Super iaitu Selangor FC.

Gosip pemain yang bakal menjengah usia 35 tahun itu sejuk seketika apabila sebuah portal bola sepak Vocket FC menyatakan seorang wakil Selangor yang tidak dinamakan menafikan berita kehadiran pemain tersebut ke skuad Merah Kuning, dua hari lalu.

Namun ianya kembali bertiup kencang apabila bekas pemain dan penolong pengurus pasukan, Nazzab Hidzan tidak menafikan perkara berkenaan dalam rancangan [email protected], pada malamnya.

Pertama sekali, Selangor sudah mempunyai lima pemain import di skuad utamanya iaitu Oliver Buff, Manuel Konrad, Jordan Ayimbila, Ifedayo Olusegun (kuota asia) dan Safuwan Baharudin (kuota asean).

Sementara itu, perlu diingatkan pasukan simpanan, Selangor 2 hanya mendaftarkan 3 daripada 4 maksimum pemain import iaitu George Attram, Tim Heubach dan Hein Htet Aung pada musim ini.

Justeru Selangor masih mempunyai ruang untuk menandatangani Honda menerusi Selangor 2 tanpa perlu mengorbankan mana-mana pemain import sedia ada kerana mempunyai satu lagi kekosongan slot pemain import.

Tambahan pula, kehadiran Honda juga tidak ‘mengacau’ peraturan pemain import iaitu 3 bebas + 1 asia untuk saingan Liga Premier.

Honda merupakan  seorang pemain berkaki kiri, mempunyai gelecekan yang baik, boleh melakukan hantaran mencari rakan sepasukan ke dalam kotak penalti, melakukan rembatan jarak jauh serta merupakan pakar dalam situasi bola mati.

Selain itu, statistik jaringan gol dan bantuan golnya juga agak baik. Menurut laman transfermarkt, sejak bergelar pemain professional pada tahun 2004, Honda telah menjaringkan 102 gol dan mencipta 82 bantuan gol di peringkat kelab.

Antara kelompongan Selangor pada ketika ini adalah ketiadaan pemain asli (pure) No.10. Walaupun pemain import kelahiran Switzerland, Oliver Buff dilihat bermain di situ tetapi perlu diingatkan dia merupakan seorang pemain tengah (centre midfielder).

Keduanya, Karsten yang gemar menerapkan formasi 4-4-2 berlian (diamond) pula sering menurunkan 4 pemain tengah dan dua orang penyerang dalam kesebelasan utamanya. Tiada pemain sayap yang bermula dalam kesebelasannya melainkan dimasukkan sebagai pemain gantian.

Situasi ini menyebabkan Brendan Gan atau Aliff Haiqal terpaksa ditugaskan melakukan hantaran lintang untuk mencari Ifedayo di dalam kotak penalti yang kadang-kalanya dilihat tidak begitu efektif.

Kehadiran Honda boleh menyelesaikan dua perkara ini. Pertamanya Honda boleh bermain sebagai pemain tengah menyerang (attacking midfielder) atau No.10 di dalam sistem Karsten. Keduanya, Honda boleh bermain di posisi pemain tengah kanan (right midfielder) atau pemain tengah kiri (left midfielder) yang boleh menghantar bola ke dalam kotak penalti dengan lebih baik.

Apa yang menjadi keraguan adalah tahap kecergasan Honda yang bakal menjengah usia 35 tahun jun nanti. Mampukah dia beraksi dengan baik dalam saingan Liga Super pada usia sebegitu?

Bagaimanapun, untuk menaikkannya ke skuad utama, Honda boleh ditukarkan dengan kesemua pemain import kecuali Safwan Baharudin (kuota asean) kerana Honda yang berwarganegara Jepun hanya boleh mengisi kuota pemain bebas atau asia sahaja.

Jika dilihat kepada prestasi semasa pemain import di skuad utama Selangor, boleh dikatakan semuanya sedang berada di prestasi terbaik kecuali Manuel Konrad yang masih menyesuaikan diri sejak diberikan debut pada awal april lalu.

Besar kemungkinan, Konrad yang akan diturunkan pangkat ke skuad Selangor 2 bagi memberikan ruang kepada Honda untuk bermain bersama skuad utama Selangor. Dan tempat Konrad boleh digantikan dengan pemain tempatan yang lain.

Selain daripada menggunakan khidmatnya untuk bermain  dan berkongsi pengalaman kayanya kepada pemain-pemain tempatan khususnya pemain muda, Selangor mampu memperoleh satu lagi manfaat yang besar.

Perlu diketahui, Honda merupakan seorang pemain yang sangat tersohor di Jepun. Barangkali Selangor melakukan tawaran untuk mendatangkan Honda sebagai serampang dua mata. Kemasyhuran Honda boleh digunakan untuk menarik tajaan besar dari negara matahari terbit atau syarikat Jepun yang beroperasi di Malaysia. Namanya sendiri sudah menyamai syarikat pembuat kereta dan motosikal yang cukup diminati sebagian besar rakyat di negara ini iaitu Honda.

Adakah berbaloi Selangor mengikat Honda? Apa pendapat anda?


Mental ‘Koyak’ Semasa Berlari? – Ikuti Saranan Doktor Marathoner Ini

Berlari merupakan salah satu aktiviti yang baik untuk kesihatan. Ianya membantu meningkatkan tahap kardiovaskular dan yang paling utama adalah menjadikan badan lebih sihat.

Namun demikian, bagi mereka yang mula berjinak-jinak dengan aktiviti ini pasti akan merasai kesukarannya.

Percaya atau tidak, berlari atau berjoging ini amat mencabar fizikal dan juga mental.

Untuk pengetahuan semua, tekanan mental yang diterima sewaktu berlari cukup mencabar.

Jika tidak ditangani dengan baik, pastinya rasa minat untuk berlari itu akan hilang begitu sahaja terutamanya dalam kalangan pelari kategori ‘beginner’.

Pendekatan yang bersesuaian perlu diambil untuk memastikan mental si pelari tidak mudah ‘koyak’ semasa berlari.

Bagi doktor perubatan yang juga seorang penggemar aktiviti larian, Dr. Rujhan Roslan menyedari akan masalah yang sering dihadapi oleh ramai pelari baharu terutamanya ketika berjoging.

Menurutnya, terdapat pelbagai pendekatan yang boleh diambil untuk membina kekuatan mental semasa berlari.

“Berlari secara berkumpulan atau berteman amat membantu kita dalam melawan tekanan mental yang dihadapi semasa berlari.”

“Hal ini kerana, pelari akan cenderung untuk berasa bosan ketika berlari dalam jarak yang jauh.”

“Jadi, apabila berteman kebosanan itu dapat dihilangkan kerana mereka boleh berbual sesama sendiri ketika berlari,” kata Rujhan kepada Sukanz.

Tambah Dr. Rujhan lagi, jika pelari ingin melakukan larian jarak jauh tetapi dalam kelajuan yang perlahan maka berlari dalam kumpulan adalah pilihan yang sesuai.

Manakala berlari secara individu membolehkan si pelari untuk menfokuskan kepada peningkatan kelajuan dan kecergasan diri.

Pada masa yang sama, Dr. Rujhan juga mengatakan adalah penting untuk bergaul dengan mereka yang positif bagi memastikan kekuatan mental sentiasa tinggi ketika berlari.

“Jika kita dapat cari rakan yang mempunyai minat yang sama, ia adalah bonus. Paling penting, pastikan rakan disekeliling kita mempunyai sikap positif supaya kita juga merasakan auranya.”

Untuk makluman, Dr. Rujhan seorang yang aktif terlibat dalam aktivi larian dan mengambil bahagian dalam banyak acara termasuk marathon.

Antara acara yang disertainya adalah Kuala Lumpur Marathon serta Putrajaya Night Marathon.


Perseorangan Muda Thailand Muncul Juara Terbuka Jerman 2022 – Kejuaraan Pertama Jelajah Dunia BWF

Pemain perseorangan lelaki muda Thailand, Kunlavut Vitidsarn yang berusia 20 tahun dinobatkan sebagai juara dalam saingan Terbuka Jerman 2022 – Jelajah Dunia Super 300 BWF.

Kejuaraan tersebut dirangkul pemain kelahiran Bangkok itu setelah berhasil menumpaskan pemain India, Lakshya Sen yang juga berusia 20 tahun di perlawanan akhir kejohanan tersebut, sebentar tadi.

Lebih manis, Vitidsarn yang menghuni ranking ke-20 dunia mengalahkan Lakshya yang merupakan pemain No.12 dunia secara ‘straight set’ dengan keputusan 21-18 dan 21-15 dalam tempoh masa permainan yang menghampiri satu jam.

YONEX GAINWARD German Open 2022MS – Final21 21 🇹🇭Kunlavut VITIDSARN🏅18 15 🇮🇳Lakshya SEN🕗 in 58 minutes https://t.co/fsbn2L5y2u

Sebagai rekod, Vitidsarn mara ke pentas akhir dengan menumpaskan Lee Zii Jia (separuh akhir), Kenta Nishimoto (suku akhir), Jonatan Christie (Pusingan 16) dan Parupalli Kashyap (Pusingan 32).

Sebagai tambahan, kejuaraan yang dirangkul oleh Vitidsarn ini merupakan kejuaraan berstatus Jelajah Dunia BWF yang pertama dalam karier profesionalnya.

Untuk makluman, pencapaian terbaiknya sebelum ini adalah muncul naib juara di Jelajah Dunia Akhir BWF 2021, Terbuka Swiss 2021 serta Spain Masters 2020. Tahun lalu, Vitidsarn turut memenangi anugerah ‘Most Promising Player 2020/21’ oleh BWF.

Manakala ketika di zaman remajanya, Vitidsarn merupakan juara perseorangan lelaki Kejohanan Badminton Dunia Remaja tiga kali berturut-turut – 2017, 2018 dan 2019 – serta pemenang Kejohanan Badminton Asia Remaja 2019 (Individu).


Piala Sudirman: Malaysia Menang 4-1 Ke Atas Chinese Taipei, Muncul Juara Kumpulan C

Skuad Malaysia mengesahkan kedudukan mereka selaku juara Kumpulan C dan mara ke peringkat suku akhir setelah menewaskan Chinese Taipei dalam aksi terakhir peringkat kumpulan, sebentar tadi.

Selepas dua kemenangan ke atas Australia dan India, perlawanan yang mempertemukan dua pasukan teratas Kumpulan C ini berakhir dengan kejayaan buat Malaysia menerusi keputusan 4-1.

Malaysia mendahului menerusi gandingan beregu campuran negara, Chen Tang Jie dan Toh Ee Wei yang menewaskan Ye Hong Wei dan Lee Chia Hsin dengan skor 17-21, 21-19 dan 21-17 pada perlawanan pertama.

Lee Zii Jia meneruskan rentetan kemenangan pada perlawanan kedua selepas menewaskan pemain No.5 dunia, Chou Tien Chen secara “straight set” dengan skor 21-14 dan 23-21.

How will this look at the end of today?#SudirmanCupFinals #Suzhou2023 pic.twitter.com/0WVtGnPNBP

— BWF (@bwfmedia) May 17, 2023

Chinese Taipei cuba bangkit pada perlawanan melibatkan perseorangan wanita No.3 dunia, Tai Tzu Ying yang mudah menundukkan cabaran wakil negara, Goh Jin Wei dengan skor 21-8 dan 21-10.

Namun, Ong Yew Sin dan Teo Ee Yi mengesahkan kemenangan Malaysia setelah mengalahkan beregu lelaki, Lu Ching Yao dan Yang Po Han dengan skor 21-8 dan 23-21.

Gandingan Pearly Tan dan Thinaah Muralitharan pula melengkapkan kemenangan Malaysia apabila berjaya menewaskan Hsu Ya Ching dan Teng Chun Hsun dengan keputusan 21-15, 19-21 dan 21-15.

Biarpun tewas, Chinese Taipei akan mengiringi Malaysia ke peringkat suku akhir bagi Kumpulan C. Baki enam lagi pasukan daripada tiga kumpulan lain hanya akan diketahui petang ini dan esok.

Featured Image: Badminton Association of Malaysia (BAM)


Sukan SEA 2023: Perseorangan Wanita 19 Tahun Negara Tumpas Kepada Pilihan Pertama Di Pusingan 16

Perseorangan wanita muda negara yang berusia 19 tahun, Wong Ling Ching terpaksa akur tersingkir awal daripada acara badminton (individu) di temasya Sukan SEA 2023 Kemboja.

Ling Ching yang menghuni ranking ke-116 dunia terpaksa melupakan bukan sahaja impian untuk mengutip sebarang kilauan pingat bahkan mara ke peringkat seterusnya apabila tumpas kepada pemain Thailand yang diletakkan sebagai pilihan pertama, Lalinrat Chaiwan di Pusingan 16, sebentar tadi.

Dalam perlawanan tersebut, Ling Ching tumpas secara “straight set” kepada pemain yang menduduki ranking ke-23 dunia itu dengan skor 9-21 dan 16-21 dalam tempoh masa tidak sampai setengah jam permainan.

Ini juga merupakan pertemuan pertama melibatkan kedua-dua pemain di sebarang pentas kejohanan antarabangsa.

Untuk makluman semua, Lalinrat yang berusia 22 tahun pernah muncul sebagai juara bagi kategori perseorangan wanita dalam saingan Antarabangsa Sepanyol dan Antarabangsa Azerbaijan 2019.

Featured Image: Badminton Association of Malaysia


BAC 2022: Kisona Ke Pusingan 16 – Bakal Berentap Dengan Pemain No.2 China

Perseorangan wanita negara, Kisona Selvaduray berhasil mencipta kemaraan ke Pusingan 16 dalam Kejohanan Badminton Asia (BAC) 2022 selepas menundukkan pemain Hong Kong di Pusingan 32, sebentar tadi.

Pemain berusia 23 tahun itu berjaya menundukkan Yeung Sum Yee yang berada di ranking 165 dunia secara ‘straight set’ dengan skor 21-10 dan 22-20 dalam tempoh 39 minit permainan.

R32#MAS🇲🇾 S Kisona def. #HKG🇭🇰 Yeung Sum Yee 21-10 22-20

— BAM (@BA_Malaysia) April 27, 2022

Untuk makluman semua, ini merupakan pertemuan sulung melibatkan kedua-dua pemain di pentas antarabangsa.

Sementara itu, dengan kemaraan ini, menanti Kisona di Pusingan 16 adalah pemain perseorangan wanita No.2 China, He Bing Jiao merangkap pilihan kelima untuk memenangi kejohanan ini.

Berdasarkan rekod, Kisona pernah menentang pemain yang menduduki tangga kesembilan dunia ini sebanyak satu kali sekitar lapan tahun yang lalu semasa zaman remaja. Dalam perlawanan tersebut, kemenangan berpihak kepada Bing Jiao.


Penyegar Udara, Little Joe x Harimau Malaya Edisi Ke-2 Mula Dijual di Kedai Petronas

Pada penghujung Ogos lalu, jenama pewangi udara kenderaan berpangkalan di Switzerland, Little Joe mengumumkan jalinan kerjasama bersama Persatuan Bola Sepak Malaysia (FAM).

Susulan daripada kerjasama tersebut, syarikat yang terkenal dengan rekaan penyegar udara berbentuk tiga dimensi (3D) tanpa cecair pewangi bersama badan induk bola sepak tanah telah melancarkan penyegar udara edisi khas iaitu Little Joe x Harimau Malaya.

Menjelang kejohanan Piala AFF 2020 yang akan disertai oleh skuad Harimau Malaya pada awal bulan hadapan, syarikat ini bersama-sama FAM melancarkan penyegar udara khas edisi kedua terbaru dalam satu majlis pelancaran yang diadakan di Wisma FAM, semalam.

Menurut siaran media oleh FAM, penyegar udara Little Joe x Harimau Malaya edisi kedua ini akan dijual secara berperingkat di semua kedai Petronas.

Selain itu, penyokong dan peminat skuad Harimau Malaya boleh juga mendapatkannya di pelbagai platform e-dagang seperti Shopee dan Lazada serta stesen minyak BHP terpilih. Dijangka ianya turut memasuki Aeon Store, Aeon Big dan Al Ikhsan.

Majlis tersebut turut disusuli dengan majlis menandatangani perjanjian penajaan antara Little Joe dan FAM selepas ianya terpaksa ditunda ekoran Perintah Kawalan Pergerakan (PKP) 3.0 yang dijalankan di seluruh negara sebelum ini.

Featured Image: Football Association of Malaysia


Pemain Naturalisasi Matdon Mula Berlatih Bersama Odisha FC di India

Pemain naturalisasi kebangsaan, Liridon Krasniqi dimaklumkan telah memulakan latihan pertamanya bersama kelab baharu, Odisha FC yang berpangkalan di India, semalam.

Sesi latihan pertama Liridon atau lebih dikenali sebagai Matdon dalam kalangan peminat bola sepak tempatan itu dimaklumkan menerusi platform media sosial kelab terbabit.

Difahamkan, pemain tengah berusia 29 tahun tersebut tiba di kelab yang berpangkalan di negeri yang terletak di timur India itu pada hari Jumaat yang lalu.

“Hari ini bermulanya kisah baharu. Saya bersyukur kepada tuhan atas kesihatan saya dan perjalanan baharu serta peluang baharu.

“Saya mendoakan semua sihat dan berjaya dalam hidup serta tersenyum riang setiap hari. Jangan putus asa dengan impian anda. Matdon dalam perjalanan, siap sedia India.” kongsinya menerusi Instagram Story sebelum terbang ke India.

Artikel Berkaitan: Kelab India, Odisha FC Umum Ikat Liridon Krasniqi Secara Pinjaman

Untuk makluman semua, Matdon telah diikat oleh kelab yang beraksi dalam saingan Liga Super India (ISL) secara pinjaman daripada Johor Darul Ta’zim (JDT) untuk mengharungi musim 2021-2022.

Selain itu, perjanjian pinjaman oleh Odisha turut diselitkan dengan klausa pembelian secara tetap daripada pasukan yang mendapat julukan Harimau Selatan itu.

Sebagai rekod, Matdon diikat oleh JDT pada penghujung tahun 2019. Pada Februari lalu, JDT yang dibimbing oleh Benjamin Mora mengumumkan meminjamkan pemain ini kepada kelab berpangkalan di Australia iaitu Newcastle Jets.


Terbuka Malaysia: Sze Fei-Nur Ke Separuh Akhir Selepas Singkir Juara Indonesia

Beregu lelaki No.3 negara, Goh Sze Fei dan Nur Izzuddin meneruskan persembahan cemerlang mereka dalam saingan Terbuka Malaysia 2022 dengan menempah tiket ke peringkat separuh akhir.

Penghuni ranking ke-12 dunia ini mengesahkan kemaraan tersebut selepas menumpaskan beregu China yang menjuarai saingan Terbuka Indonesia- Jelajah Dunia Super 1000 BWF – baru-baru ini, Liu Yu Chen dan Ou Xuan Yi.

PETRONAS Malaysia Open 2022MD – Quarter final          🇲🇾Sze Fei GOH🏅21 22 🇲🇾Nur IZZUDDIN🏅11 20 🇨🇳Yu Chen LIU          🇨🇳Xuan Yi OU

🕗 in 36 minutes https://t.co/8fWudXXIfg

— BWFScore (@BWFScore) July 1, 2022

Yu Chen dan Xuan Yi yang berada di ranking ke-45 dunia itu tumpas kepada Sze Fei-Izzuddin secara “straight set” dengan skor yang berkesudahan 21-11 dan 22-20 di peringkat suku akhir, sebentar tadi.

Untuk makluman semua, pertarungan sulung di peringkat antarabangsa melibatkan kedua-dua beregu ini berlangsung dalam tempoh 36 minit sahaja.

Sementara itu, Sze Fei-Izzuddin bakal berentap menentang samada beregu bebas (independent) senegara, Ong Yew Sin dan Teo Ee Yi (ranking kesepuluh) atau beregu Indonesia, Fajar Alfian dan Muhammad Rian Ardianto (ranking ketujuh) di peringkat separuh akhir, esok.

Featured Image: Instagram Petronas Brands


Penjaring Terbanyak Piala AFF 2010 Lancar Koleksi NFT Tersendiri

Penyerang negara merangkap penjaring terbanyak saingan Piala AFF 2010, Safee Sali melancarkan koleksi NFT (non-fungible token) miliknya yang tersendiri yang berjudul ‘SEPULUH’, pada hari ini.

Difahamkan 10 koleksi digital yang akan dilelong di platform jual beli, OpenSea bermula hari ini adalah hasil kerjasamanya dengan Prime Sports NFT – bahagian sukan NFT di bawah Prime Sports International (PSI).

Peminat yang membida dan menjadi pemilik eksklusif kepada 10 koleksi NFT terhad ini akan mendapat peluang untuk berkongsi padang padang dengan Safee sendiri, mendapat cetakan berbingkai NFT dan akses kepada komuniti peribadi untuk ahlinya.

Bercerita dengan lebih lanjut mengenai ‘SEPULUH’ ini, ianya diinspirasikan daripada pencapaian gemilang Safee ketika mewakili skuad kebangsaan beraksi dalam saingan Piala AFF 2010 seterusnya merangkul Anugerah Kasut Emas dengan rekod lima gol secara keseluruhan.

Ilustrasi NFT tersebut menggunakan gambaran ikonik yang masih kekal sebagai salah satu pencapaian terbesarnya di pentas antarabangsa untuk Malaysia.

“Visi saya untuk ‘SEPULUH’ adalah untuk mengenang kenangan terindah saya memakai jersi Harimau Malaya melalui seni digital dan membolehkan peminat memiliki sekeping cerita saya sebagai koleksi.

“Peminat saya telah memberi sokongan sepanjang karier saya dan SEPULUH NFT telah membuka pintu untuk mengeratkan hubungan saya bersama mereka,” kata Safee.

Sebagai tambahan, pelancaran ‘SEPULUH’ juga merupakan projek sulung dan cetusan idea Prime Sports NFT, pelopor dalam industri yang bertujuan untuk menyilangkan dunia sukan, seni dan budaya.

Selain itu, projek ‘SEPULUH’ ini juga dalam perkongsian bersama Persatuan Pemain Bola Sepak Profesional Malaysia (PFAM) dan sebahagian daripada hasil jualan NFT tersebut akan disalurkan kepada dana pembangunan pemain bola sepak profesional di Malaysia.


Terbuka Perancis: Tiga Wakil Negara Tersungkur Di Pusingan 16

Daripada lima wakil negara yang beraksi, seramai tiga wakil negara tersungkur di Pusingan 16 sekaligus gagal ke peringkat suku akhir Terbuka Perancis – Jelajah Dunia Super 750 BWF.

Tiga wakil itu terdiri daripada dua beregu lelaki serta sepasang beregu campuran iaitu Goh Sze Fei-Nur Izzuddin, Man Wei Chong-Tee Kai Wun dan Tan Kian Meng-Lai Pei Jing.

Sze Fei-Izzuddin yang merupakan beregu lelaki No.3 negara tersingkir selepas tumpas kepada wakil negara jiran tetangga, Indonesia merangkap juara All-England 2022 iaitu Muhammad Shohibul Fikri dan Bagas Maulana.

YONEX French Open 2022MD – Round of 16               🇮🇩Muhammad Shohibul FIKRI🏅21 19 21 🇮🇩Bagas MAULANA🏅18 21 17 🇲🇾Sze Fei GOH               🇲🇾Nur IZZUDDIN

🕗 in 71 minutes https://t.co/6RONWQvbdI

— BWFScore (@BWFScore) October 27, 2022

Dalam pertarungan tersebut, Sze Fei-Izzuddin tumpas menerusi tiga set permainan yang berkesudahan dengan skor 18-21, 21-19 dan 17-21 dalam tempoh masa 71 minit.

Sementara itu, sepasang lagi beregu lelaki yang turut sama mengikuti jejak langkah ini adalah gandingan muda, Man Wei Chong dan Tee Kai Wun.

Beregu yang berada di ranking ke-20 ini terpaksa akur tumpas kepada pasangan India No.8 dunia, Satwiksairaj Rankireddy dan Chirag Shetty secara “straight set” dengan skor 16-21 dan 14-21 dalam tempoh masa 40 minit permainan.

Manakala wakil negara yang terakhir mengalamai nasib malang ini adalah beregu campuran bebas (independent), Tan Kian Meng dan Lai Pei Jing.

YONEX French Open 2022XD – Round of 16               🇯🇵Yuki KANEKO🏅21 14 21 🇯🇵Misaki MATSUTOMO🏅12 21 15 🇲🇾Kian Meng TAN               🇲🇾Pei Jing LAI

🕗 in 60 minutes https://t.co/LLVNAr7gIk

— BWFScore (@BWFScore) October 27, 2022

Pasangan No.9 dunia ini disingkirkan oleh beregu Jepun, Yuki Kaneko dan Misaki Matsutomo menerusi tiga set permainan yang berkesudahan dengan skor 12-21, 21-14 dan 15-21 dalam tempoh masa satu jam.

Untuk makluman, dua wakil negara yang berjaya mencetak kemenangan dan meneruskan kemaraan dalam saingan Terbuka Perancis ini adalah gandingan Pearly Tan-Thinaah Muralitharan serta Ong Yew Sin-Teo Ee Yi.

Featured Image: Badminton Association of Malaysia


Slot Piala AFC: Terengganu Semakin Menghimpit Negeri Sembilan

Pasukan berpangkalan di pantai timur semenanjung tanah air, Terengganu FC terus menghimpit pasukan ketiga Liga Super, Negeri Sembilan FC sekaligus menghampiri slot ke saingan Piala AFC.

Ianya selepas skuad Nafuzi Zain berhasil melakar kemenangan ke atas Penang FC di laman sendiri dalam perlawanan ke-18 Liga Super, sebentar tadi.

Dalam perlawanan terbabit Terengganu berhasil mendapatkan jaringan menerusi Faisal Halim dan Tchetche Kipre minit 37’ dan 45+2’ masing-masing pada separuh masa pertama.

Memasuki separuh masa kedua, Tchetche sekali lagi menembusi gawang pada minit 90+1’ dan menjadikan kedudukan 3-0 sebelum pengadil meniup wisel menamatkan permainan.

Dengan kemenangan ini, Terengganu masih berada di tempat keempat namun dapat mengumpul 32 mata – dibezakan hanya 3 mata dengan Negeri Sembilan.

Untuk perlawanan seterusnya, Terengganu akan menghadapi pasukan yang berada di kedudukan kedua liga, Sabah pada 1 Oktober.

Sementara itu, Negeri Sembilan akan menghadapi pendahulu Liga Super, Johor Darul Ta’zim (JDT).

Dengan kemenangan JDT dalam saingan Piala FA baru-baru ini serta berada dalam keadaan selesa untuk merangkul kejuaraan Liga Super pada musim ini, dua slot Piala AFC 2023 hampir pasti diberikan kepada pasukan yang menduduki tangga kedua dan ketiga liga.


Kejohanan Olahraga Asia: Rizzua Perbaiki Rekod Peribadi 110m Berpagar – 13.85s

Pelari berpagar negara, Mohd Rizzua Haizad Muhamad terpaksa akur terkandas di pusingan 1 acara 110 meter (m) berpagar apabila menamatkan lariannya di tempat keempat dalam saringan 1 di Kejohanan Olahraga Asia Ke-25 di Bangkok, Thailand pada hari ini.

Atlet kelahiran Sarawak yang berusia 26 tahun ini melintasi garisan penamat di belakang Shunya Takayama (Jepun), John Christopher Tolentino (Filipina) dan David Yefremov (Kazakhstan).

Biarpun terlepas peluang untuk mara ke perlumbaan akhir yang dijadualkan berlangsung esok, Rizzua berhasil memperbaharui rekod peribadinya dalam acara ini.

Dalam perlumbaan tersebut, Rizzua merekodkan catatan masa 13.85 saat (s) sekaligus meleburkan catatan masa 13.86s yang dilakukannya ketika Olahraga Terbuka Taiwan pada penghujung Mei lalu.

Featured Image: Instagram Mohd Rizzua Haizad


Terbuka Perancis: Beregu Ranking 18 Dunia Nafi Yew Sin-Ee Yi Ke Separuh Akhir

Beregu lelaki Korea yang menghuni ranking ke-18 dunia menafikan kemaraan pasangan bebas (independent) negara, Ong Yew Sin dan Teo Ee Yi ke peringkat separuh akhir Terbuka Perancis 2022.

Ganding Yew Sin-Ee Yi yang berada di ranking kesembilan dunia dinafikan kemaraan tersebut apabila terpaksa akur tumpas “straight set” kepada Choi Sol-gyu dan Kim Won-ho, sebentar tadi.

Dalam perlawanan peringkat suku akhir itu, Sol-gyu dan Won-ho yang merupakan naib juara Terbuka Indonesia 2022 menumpaskan mereka dengan skor 18-21 dan 18-21 dalam tempoh 43 minit permainan.

YONEX French Open 2022.MD – Quarter final          🇰🇷Sol Gyu CHOI🏅21 21 🇰🇷Won Ho KIM🏅18 18 🇲🇾Yew Sin ONG          🇲🇾Ee Yi TEO

🕗 in 43 minutes https://t.co/QoOvyFMW9X

— BWFScore (@BWFScore) October 28, 2022

Untuk makluman, kekalahan ini menjadikan Yew Sin-Ee Yi tumpas dua kali berturut-turut secara keseluruhan kepada Sol-gyu dan Won-ho di pentas antarabangsa.

Untuk pengetahuan semua, pertemuan sulung melibatkan kedua-dua beregu ini yang berlangsung di peringkat suku akhir Terbuka Jepun 2022 menyaksikan Yew Sin-Ee Yi tumpas menerusi tiga set permainan yang berkesudahan dengan skor 21-17, 17-21 dan 13-21.

Sementara itu, Sol-gyu dan Won-ho yang meraih kemenangan pada hari ini akan meneruskan saingan dengan bertemu samada beregu No.1 dunia dari Jepun, Takuro Hoki dan Yugo Kobayashi atau beregu No.8 dunia dari India, Satwiksairaj Rankireddy dan Chirag Shetty di peringkat separuh akhir, esok.

Featured Image: Badminton Association of Malaysia


Nasi Lemak Tak Halang Kante Julang Trofi UCL

Menu nasi lemak kosong bersama ayam masak merah yang dimakan oleh pemain tengah, N’golo Kante nyata tidak menghalangnya membantu Chelsea menjulang trofi Liga Juara-Juara UEFA (UCL).

Pada khamis lalu, Kante mencuri tumpuan ramai peminat bola sepak tempatan apabila dia dimaklumkan mengunjungi sebuah restoran makanan Malaysia di London, Tuk Din Flavours of Malaysia bagi menikmati menu tersebut sebelum terbang ke Portugal.

Kante Makan Nasi Lemak Lauk Ayam Masak Merah Sebelum Lawan Man CityMenu nasi lemak bukan menjadi satu kesalahan untuk dimakan oleh pemain bola sepak profesional. Bahkan menu itu turut dimakan oleh N'golo Kante.LINK: https://t.co/jpTXmCFE2s#UCLfinal pic.twitter.com/N9DI7KK0OU

Pada pertemuan akhir menentang Manchester City pada awal pagi tadi, pemain tengah Perancis berusia 30 tahun tersebut diturunkan oleh pengurus, Thomas Tuchel di posisi tengah dan diberikan peranan selalu ‘box-to-box midfielder’.

Kante cemerlang menjadi nadi di bahagian tengah Chelsea dengan statistik menunjukkan dia merekodkan 85.3% ketepatan ketika melakukan hantaran. Sebagai tambahan, Kante turut efektif dalam membantu pasukannya ketika bertahan.

Chelsea muncul juara apabila berjaya mencatatkan kemenangan 1-0 ke atas skuad bimbingan Pep Guardiola menerusi jaringan oleh Kai Havertz setelah menyambut baik hantaran oleh Mason Mount pada minit ke-42.

Manchester City cuba meningkatkan asakan untuk mencari jaringan penyamaan. Namun persembahan penuh berdisiplin ketika bertahan sehingga ke penghujung permainan oleh skuad The Blues membuatkan mereka hanya mampu berputih mata.

Sejurus sahaja tamat perlawanan, Kante turut dipilih sebagai ‘UCL Player of The Match’ (UCLPOTM) atas aksi yang sangat memberangsangkan ditampilkannya di atas padang.

N'Golo Kanté. Magnifique! 🌟#UCLPOTM | #UCLfinal pic.twitter.com/r4p3Y6LvYF

Kejuaraan ini membolehkan Kante menambahkan lagi koleksi piala yang dimilikinya sepanjang bergelar pemain profesional. Secara keseluruhan, Kante telah memenangi kejuaraan Liga Perdana Inggeris (2 kali), Piala FA (1 kali), Liga Europa (1 kali), Piala Dunia (1 kali) dan terbaharu Liga Juara-Juara UEFA (1 kali).

Hanya trofi kejuaraan eropah, Euro Cup sahaja belum dimenanginya bersama skuad kebangsaan Perancis, setakat ini.

Featured Imag: UEFA Champions League


Pusat Pakaian Hari-Hari Taja Liga Malaysia Sebanyak RM500,000

Syarikat peruncit fesyen terkenal tanah air, Pusat Pakaian Hari-Hari diumumkan sebagai penaja bersama bagi saingan bola sepak tempatan, Liga Malaysia 2021.

Perkara tersebut diumumkan dalam satu majlis menandatangani kontrak yang berlangsung pada hari ini di Wisma FAM, Kelana Jaya.

Majlis menandatangani kontrak penajaan yang bertempoh setahun tersebut dijayakan oleh Ketua Pegawai Eksekutif MFL, Dato’ Ab Ghani Hassan bersama Pengarah Pusat Pakaian Hari-Hari, Syed Mohamed Sani Syed Kamarullbahrim.

Ia turut disaksikan oleh Ahli Lembaga Pengarah MFL, Mohd Joehari Ayub serta Pengarah Pusat Pakaian Hari-Hari, Amilludin Latip dan Ketua Penjenamaan Pusat Pakaian Hari-Hari, Kviin Ng.

“Perjanjian yang kita buat ini dalam musim 2021 sebagai co-sponsor melibatkan Liga Super, Liga Premier, Piala Malaysia dan Challenge Cup.”

“Untuk makluman, Pusat Pakaian Hari-Hati telah menaja dalam bentuk (wang) tunai sebanyak RM500,000.00,” kata Ab Ghani kepada para wartawan yang hadir.

Sementara itu, Syed Mohamed Sani berkata sebelum daripada ini Pusat Pakaian Hari-Hari telah menaja program-program sukan dalam negara terutamanya di peringkat akar umbi.

Namun buat julung kalinya, Pusat Pakaian Hari-Hari mencipta sejarah tersendiri apabila muncul untuk menaja saingan bola sepak negara yang dikelolakan oleh MFL.

Pada masa yang sama, Syed Mohamed Sani turut melontarkan cadangan untuk menggunakan kelebihan rangkaian runcitnya di seluruh pelusuk tanah air untuk mengedarkan barangan cenderamata MFL.

“Pusat Pakaian Hari-Hari mempunyai 86 cawangan (seluruh Malaysia) sekarang dan boleh dianggap sebagai distribution point untuk mengedarkan merchandise MFL pada masa akan datang.” kongsinya.

Featured Image: Malaysian Football League


Sukan SEA 2023: Kuartet 4x100m Lelaki Malaysia, Singapura Kongsi Pingat Gangsa

Kuartet lelaki Malaysia dan Singapura berkongsi pingat gangsa di temasya Sukan SEA 2023 apabila pelumba terakhir masing-masing melintasi garisan penamat secara bersama-sama dalam acara 4×100 meter (m) di Stadium Nasional Morodok Techo, semalam.

Malaysia yang dibarisi oleh Muhammad Zulfiqar Ismail, Jonathan Nyepa, Muhammad Haiqal Hanafi dan Khairul Hafiz Jantan bersama-sama kuartet Singapura menamatkan larian di tempat ketiga di belakang kuartet Indonesia dan Thailand.

Perlumbaan tersebut menyaksikan kuartet Malaysia dan Singapura mencatatkan masa larian 39.36 saat (s) manakala Indonesia dan Thailand pula melakar masa larian 39.11s dan 39.13s masing-masing.

A post shared by Majlis Sukan Negara Malaysia (@msn_malaysia_official)

Untuk makluman, ini merupakan pingat gangsa ke-39 diraih Kontinjen Malaysia pada temasya dwitahunan pada edisi kali ini.

Bagaimanapun, pungutan pingat gangsa ini menjadikan mereka gagal mempertahankan kilauan pingat perak yang dimenangi Kontinjen Malaysia dalam dua edisi Sukan SEA yang lalu berturut-turut.

Pada edisi 2021, kuartet negara yang terdiri daripada Muhammad Azeem mohd Fahmi, Muhammad Arsyad Md Saat, Muhammad Zulfiqar dan Muhammad Haiqal Hanafi meraih pingat perak dengan catatan masa 39.09s – rekod kebangsaan.

Sementara itu, edisi 2019 pula memperlihatkan gandingan Nixson Kennedy, Muhammad Haiqal Hanafi, Khairul Hafiz Jantan dan Russel Alexander Taib pula memungut pingat perak dan mencatatkan masa larian 39.27s.


Fasa 2 Penswastaan: Wajib Hantar ‘CV’ Setiap Individu & Carta Organisasi

Persatuan Bolasepak Malaysia (FAM) meminta setiap pasukan yang telah melengkap fasa pertama penswastaan kelab untuk menghantar curriculum vitae (CV) setiap individu dan carta organisasi bagi kedua-dua entiti Football Association (FA) dan Football Club (FC).

Kedua-dua perkara tersebut mestilah dihantar sebagai sebahagian daripada fasa seterusnya iaitu fasa kedua penswastaan kelab selewat-lewatnya pada hujung bulan hadapan – 30 november 2020.

Ini bagi memastikan pemisahan pengurusan dapat dilaksanakan sepenuhnya yang mana barisan pengurusan setiap FA dan FC tidak diisi oleh individu yang sama.

Sebagai contoh, presiden bagi Persatuan Bola Sepak Negeri Terengganu (PBNST) tidak boleh memegang mana-mana jawatan dalam Terengganu Football Club Sdn. Bhd. pada waktu yang sama. Hal ini termasuk juga jawatan-jawatan lain dalam FA seperti timbalan presiden, naib presiden, setiausaha dan juga ahli jawatankuasa (AJK).

“Perjalanan penswastaan FC ini masih panjang sebenarnya dengan banyak lagi langkah-langkah atau proses yang perlu dijalani oleh setiap pasukan ini bagi memastikan industri bola sepak negara diswastakan sepenuhnya.

“Jawatankuasa Khas Bola Sepak Profesional FAM ini akan mengambil peranan baharu pula selepas ini untuk memantau prestasi dan seterusnya dalam pemerkasaan semua FC ini.” kata Pengerusi Jawatankuasa Khas Bola Sepak Profesional FAM, Mohd Firdaus Mohamed.

Siaran Media: Kesemua 21 Pasukan Berjaya Melengkapkan Penswastaan FCBaca kenyataan penuh Pengerusi Jawatankuasa Khas Bola Sepak Profesional FAM, Mohd Firdaus Mohamed di https://t.co/xqKY8NmIA2#FAM #HarimauMalaya pic.twitter.com/7auj3bZdmj

Dalam satu siaran media semalam, FAM mengumumkan 21 pasukan berjaya melengkapkan proses penswastaan kelab fasa pertama dalam tempoh masa yang ditetapkan.

Antara proses penswastaan yang perlu dibuat oleh setiap pasukan pada fasa pertama adalah prakelulusan (surat tiada bantahan dan sokongan) daripada FA, pendaftaran syarikat di bawah Suruhanjaya Syarikat Malaysia (SSM).

Selain itu, mereka perlu membuat pendaftaran nama dan logo dengan MyIPO, menandatangani kontrak tugasan di antara FA dan FC, mendapatkan pengesahan bertulis daripada FA dan mendapatkan kelulusan daripada FAM serta AFC.

Mesyuarat First Instance Body (FIB) Pelesenan Kelab FAMFirst Instance Body (FIB) Pelesenan Kelab FAM telah bermesyuarat buat kali ke-10 bagi penggal 2017-2021 di Shah Alam pada 1 dan 2 Oktober 2020.Baca penuh di https://t.co/3sIzuOLSJM#FAM #HarimauMalaya pic.twitter.com/UbjYPxAJMb

Sementara itu, bagi memperkasakan lagi penswastaan setiap pasukan yang telah dijenamakan kepada FC, pihak sekretariat FAM telah menyediakan perancangan bagi mengadakan beberapa program yang akan bermula pada awal 2021 nanti.

Antaranya ialah Bengkel Ketua Pegawai Eksekutif, Bengkel Operasi Kelab, Sidang Kemuncak Pengarah Teknikal, Bengkel Perundangan, Bengkel Pemasaran Kelab, Bengkel Keselamatan serta Bengkel Infrastruktur & Stadium.


BAC 2023: Beregu Campuran No.2 Negara Terkandas Awal Di Tangan Wakil China

Gandingan Tan Kian Meng-Lai Pei Jing menjadi mangsa pertama dari Malaysia yang kecundang dalam saingan Kejohanan Badminton Asia (BAC) 2023 selepas dikalahkan wakil China dalam pusingan 32.

Pilihan kelima kejohanan itu terpaksa akur pulang awal apabila tewa “straight set” kepada beregu No.4 mereka, Jiang Zhen Bang-Wei Ya Xin.

Dalam perlawanan selama 32 minit itu, pasangan Zhen Bang-Ya Xin mudah menjinakkan gandingan Kian Meng-Pei Jing dengan keputusan 21-17 dan 21-13 dalam perlawanan terakhir malam tadi.

R32#CHN🇨🇳 Jiang Zhen Bang-Wei Ya Xin def. #MAS🇲🇾 Tan Kian Meng-Lai Pei Jing(5) 21-17 21-13

📷 @badmintonphoto  #DemiMalaysia #BadmintonMalaysia pic.twitter.com/K0zKXvxu6p

— BAM (@BA_Malaysia) April 25, 2023

Sebelum ini, sudah enam kali beregu No.2 kebangsaan ini gagal ke suku akhir dengan 2 kali berakhir di pusingan 16 manakala selebihnya berakhir awal di pusingan 32 melibatkan kejohanan Jelajah Dunia BWF.

Dalam perkembangan yang sama, hari pertama BAC 2023 juga menyaksikan pasangan Soon Huat-Jemie Lai bangkit daripada ketinggalan pada set pertama untuk meraih keputusan 15-21, 22-20 dan 21-15 menewaskan beregu Taiwan, Hong Wei-Chia Hsin.

Selain itu, gandingan Chen Tang Jie-Toh Ee Wei mencipta kejutan menewaskan pilihan ketujuh kejohanan dari Korea Selatan, Kim Won Ho-Jeong Na Eun dengan keputusan “straight set” 21-14 dan 21-13.

Soon Huat-Jemie Lai akan bertemu pasangan China, Cheng Xing-Chen Fang Hui manakala beregu Indonesia, Praveen Jordan-Melati Daeva Oktavianti menjadi lawan seterusnya buat Tang Jie-Ee Wei di pusingan 16.

Featured Image: Badminton Association of Malaysia


Chong Wei, Zii Jia, Aaron-Wooi Yik Dilantik Duta Anti-Scam – Beri Kesedaran Penipuan Atas Talian

Bagi mengurangkan kes penipuan atas talian (online), Polis Diraja Malaysia (PDRM) menerusi Jabatan Siasatan Jenayah Komersil (JSJK) melantik seramai 104 orang pempengaruh (influencer) dalam kalangan pelbagai latar belakang sebagai duta anti-scam bagi memberi kesedaran terhadap orang ramai.

“Selaku duta mereka akan berkongsi informasi berhubung pencegahan jenayah komersil kepada pengikut laman sosial masing-masing.” kata Ketua Polis Negara, Tan Sri Acryl Sani Haji Abdullah Sani semasa berucap dalam Majlis Perlantikan Duta Anti-Scam Jabatan Siasatan Jenayah Komersil yang turut disiarkan secara langsung di laman sosial milik PDRM, semalam.

Mengetuai senarai duta anti-scam yang diumumkan itu adalah legenda badminton dunia, Datuk Lee Chong Wei dan bekas pemain No.1 dunia, Roslin Hashim.

Senarai itu diikuti dengan beberapa jaguh negara pada masa kini iaitu perseorangan lelaki No.1 negara, Lee Zii Jia, gandingan juara Kejohanan Dunia BWF, Aaron Chia dan Soh Wooi Yik serta pemenang pingat perak Sukan Olimpik, Goh Liu Ying.

Tambahnya lagi, “Buat masa ini, kita jangkakan dapat (capai sasaran) penurunan (sebanyak) 10% setahun, itu merupakan satu perkembangan yang baik,”

“Jenayah penipuan ini adalah jenayah yang sukar dicegah dan dibendung tapi ia boleh dikawal dengan memberikan pendedahan dan pengetahuan secukupnya kepada setiap ahli anggota masyarakat,”

“Mereka akan menjalankan peranan mereka (sebagai duta) dengan cara mereka tersendiri, tidak ada satu garis panduan yang mereka terikat, penglibatan mereka adalah dimana-mana dan bila-bila masa yang mereka fikirkan sesuai dan dapat menyampaikan maklumat yang tepat kepada seramai mungkin anggota masyarakat kita,”

Selain daripada legenda dan jaguh sukan, pelakon dan selebriti terkenal, Datuk Ahmad Azhar Othman (Awie), Datuk Mohd Shukri Shahabudin (Hattan), Zed Zaidi serta beberapa individu terkenal dan berpengaruh lain termasuk usahawan, pegawai polis dan agamawan.


Gandingan Chen Tang Jie & Toh Ee Wei Rangkul Kejuaraan Kedua

Chen Tang Jie dan Toh Ee Wei berhasil membutirkan kejuaraan kedua sejak digandingkan bermula awal Disember tahun lalu.

Pemain berusia 25 dan 22 tahun masing-masing ini membutirkan gelaran juara buat kali kedua itu dengan menumpaskan beregu senegara, Hoo Pang Ron dan Teoh Mei Xing dalam perlawanan akhir Cabaran Antarabangsa Iran Fajr, sebentar tadi.

Dalam pertarungan tersebut, Tang Jie-Ee Wei melakar kemenangan bergaya menerusi pungutan mata “straight set” dengan skor 21-19 dan 21-15 dalam tempoh masa 29 minit permainan di Dewan Afrasiabi.

FINAL#MAS🇲🇾 Chen Tang Jie-Toh Ee Wei def. #MAS🇲🇾 Hoo Pang Ron-Teoh Mei Xing 21-19 21-15

* Tang Jie-Ee Wei emerge victorious in the battle of teammates. Congrats guys 🫶🏻

📷 @badmintonphoto #GemilangkanLagi #DemiMalaysia #BadmintonMalaysia pic.twitter.com/TQatJI8fZk

— BAM (@BA_Malaysia) February 5, 2023

Kemenangan dilakar pada hari ini juga menjadikan Tang Jie-Ee Wei mendahului rekod pertemuan menentang Pang Ron-Mei Xing dengan dua kemenangan daripada tiga pertarungan di pentas antarabangsa.

Sejurus perlawanan terbabit, Tang Jie-Ee Wei menerima hadiah kemenangan berupa wang tunai bernilai AS$1,200, medal, sijil serta sejambak bunga. Selain itu, kemenangan di kejohanan bertaraf Gred 3 Persekutuan Badminton Dunia (BWF) ini membolehkan mereka memungut 4,000 mata.

Sementara itu, Pang Ron-Mei Xing pula mendapat wang tunai bernilai AS$700 dan meraih 3,400 pungutan mata.

Sebagai rekod, kejuaraan pertama dirangkul gandingan Tang Jie-Ee Wei adalah ketika menyertai Cabaran Antarabangsa Bangladesh 2022 yang berlangsung awal Disember lalu.

Featured Image: Instagram Toh Ee Wei


Pertahanan Kacukan Itali-Filipina Pilihan Penang FC Isi Kuota Import ASEAN

Pasukan yang menamatkan saingan Liga Super di tangga ketiga musim lepas, Penang FC memilih pertahanan kacukan Itali-Filipina untuk mengisi slot pemain import ASEAN bagi mengharungi saingan musim ini.

Menerusi makluman di pelbagai platform media sosial milik skuad Harimau Kumbang itu, pemain kacukan baharu yang dimaksudkan ialah Christian Rontini atau dikenali sebagai Ronta, berusia 22 tahun, yang lahir di Bagno a Ripoli, Itali.

PENANG FC 2022 | 🔵⚪🟡 CHRISTIAN RONTINI | HARIA PENANG HARIAOrangKITA..!Nama : Christian Mangaron RontiniUmur : 22 TahunTarikh Lahir : 20 Julai 1999Tempat Lahir : Bagno a Ripoli, ItalyKetinggian : 185 cmPosisi :  Pemain Pertahanan#PenangFC #BolaPenang #PH pic.twitter.com/tZyOCmPr46

Untuk makluman semua, Ronta menjadi pemain berdarah kacukan menerusi bapanya yang berbangsa Itali manakala ibunya berkerakyatan Filipina.

Difahamkan, Ronta memulakan karier bola sepaknya dalam saingan bola sepak Itali. Berdasarkan rekod, dia memulakan karier profesional bersama pasukan Serie D atau E pada tahun 2018.

Tidak lama kemudian, dia mengembangkan kariernya dengan menyertai Pasukan Pembangunan Azkals (ADT) yang beraksi dalam kancah bola sepak Filipina pada tahun 2020.

Untuk pengetahuan tambahan, Ronta merupakan sebahagian daripada skuad Filipina Bawah 23 Tahun (B-23) yang beraksi di temasya Sukan SEA 2019 di Filipina.

Selain itu, semasa berusia 19 tahun, Ronta berhasil meraih debut bersama skuad senior Filipina ketika menentang China dalam satu perlawanan antarabangsa pada tahun 2019.

Diyakini, Ronta ditandatangani oleh skuad Penang bimbingan Tomas Trucha pada jendela perpindahan kali ini untuk menggantikan Ryuji Utoma, pertahanan kacukan Indonesia-Jepun yang telah kembali bersama kelab lamanya, Persija Jakarta.

Featured Image: Azkals Development Team


Piala Sudirman 2021: Tumpas 4-1 Kepada Jepun, Skuad Negara Muncul Naib Juara Kumpulan D

Hasrat untuk melihat pasukan negara menjuarai Kumpulan D dalam saingan Piala Sudirman 2021 tidak menjelma apabila Malaysia tumpas 4-1 kepada Jepun.

Sebaliknya, Malaysia yang dibarisi oleh majoriti pemain-pemain muda terpaksa berpuas hati selaku naib juara kumpulan setelah tamatnya perlawanan melibatkan kedua-dua pasukan, awal pagi tadi, waktu Malaysia.

Jom layan goooood performance from Aaron & Wooi Yik!#SokongMalaysia#PialaSudirman2021 pic.twitter.com/9r3Ol96ZYW

Pasukan negara bermula dengan langkah kanan menerusi beregu lelaki, Aaron Chia-Soh Wooi Yik yang berhasil meraih kemenangan ke atas regu ke-16 dunia, Takuro Hoki-Yugo Kabayashi dengan keputusan 22-20, 14-21 dan 21-16.

Bagaimanapun Jepun berjaya menyamakan kedudukan melalui pemain perseorangan wanita mereka yang menduduki ranking kelima dunia, Akane Yamaguchi dengan mudahnya menundukkan Kisona Selvaduray secara ‘straight set’ 14-21 dan 14-21.

Beralih kepada kapten pasukan Lee Zii Jia bertemu pemain No.1 dunia, Kento Momota. Ketika ramai menjangkakan pemain kelahiran Kedah mampu menghadirkan kemenangan, sebaliknya, Momota yang berhasil meraih kemenangan ‘straight set’ 18-21 dan 10-21.

Nasib yang sama menimpa beregu wanita negara, Pearly Tan-M. Thinaah apabila mereka turut tumpas ‘straight set’ dengan keputusan 16-21 dan 17-21 kepada regu ke-10 dunia, Nami Matsuyama-Chiharu Shida.

Pasangan beregu wanita negara, M.Thinaah & Pearly Tan tewas dalam perlawanan keempat bertemu beregu dari Jepun!#SokongMalaysia#PialaSudirman2021 pic.twitter.com/yEjBgEhXg4

Malaysia turut menutup perlawanan menentang Jepun dengan kekalahan apabila beregu campuran, Hoo Pang Ron-Cheah Yee See tumpas kepada beregu No.5 dunia, Yuta Watanabe-Arisa Higashino, dengan keputusan 16-21 dan 9-21.

Featured Image: Badminton Association of Malaysia/Badminton Photo


Ranking BWF: Juara Terbuka Ireland, Yeoh Seng Zoe Lonjak 26 Anak Tangga

Kejayaan pemain badminton perseorangan lelaki bebas (independent) negara, Yeoh Seng Zoe merangkul kejuaraan Terbuka Ireland minggu lalu telah meningkatkan kedudukan dalam ranking dunianya.

Menerusi kemaskini terbaru oleh Persekutuan Badminton Dunia (BWF) pada hari ini, pemain berusia 24 tahun ini berhasil melonjak sebanyak 26 anak tangga. Hasilnya, Seng Zoe kini menempatkan dirinya di kedudukan ke-122 dunia.

Baca: Seng Zoe, Wei Chong-Kai Wun Menangi Terbuka Ireland 2021

Sementara itu, pemain perseorangan lelaki muda negara, Ng Tze Yong yang mara ke peringkat suku akhir dalam kejohanan yang sama memperbaiki kedudukan rankingnya dengan mendaki sebanyak 4 anak tangga.

Peningkatan tersebut menaikkan pemain berusia 21 tahun ini ke tangga ke-63 dunia – ranking tertinggi yang diraih dalam kariernya setakat ini.

Bagi jaguh perseorangan lelaki negara, Lee Zii Jia pula kekal di tangga ketujuh dunia sambil diikuti oleh pemain perseorangan nombor dua negara, Liew Daren di kedudukan ke-36 dunia.

Featured Image: Instagram Yeoh Seng Zoe


Warna Fuchsia & Riben Kanser Serikan Jersi ‘Away’ Selangor FC 2022

Bersempena dengan Hari Kanser Sedunia, Selangor FC melancarkan jersi ‘away’ keluaran Joma dalam satu majlis pelancaran dan acara ‘Let’s Cope With A Neon Hope’ yang diadakan di Sunway Pyramid Convention Centre, pada hari ini.

Rekaan jersi ‘away’ Selangor pada kali ini hadir dengan warna ‘teal’ dan ‘fuchsia’. Untuk pengetahuan semua, ‘teal’ merupakan warna biru kehijauan. Sementara itu, ‘fuchsia’ pula adalah warna merah keunguan.

Di bahagian hadapan jersi, tertera logo penaja utama, Perbadanan Kemajuan Negeri Selangor (PKNS) dan jenama salah satu produk TDC Holdings, Alithera. Manakala di bahagian belakang, terpapar logo riben kanser yang dijadikan sebagai simbol rasmi jersi ‘away’ ini.

Selangor FC Away Kit 2022 🔴🟡Apa komen anda tentang SFC Away Kit 2022 ini? luahkan perasaan anda melalui emoji! Okay GO! Jersi Away terbaru ini boleh didapati di laman web Selangor FC dengan harga RM119 ( 10% Diskaun untuk pemegang RGTC 2022 )https://t.co/JQksKWv7CJ pic.twitter.com/4d66lyLZf7

“Penggunaan riben kanser sebagai simbol utama di belakang jersi ‘away’ 2022 menunjukkan sokongan Selangor FC kepada mereka yang sedang mengharungi kanser dengan harapan kempen ini dapat menyebarkan kesedaran tentang penyakit itu kepada orang ramai,” kata Ketua Pegawai Eksekutif (CEO) Selangor FC, Dr. Johan Kamal Hamidon.

Menurut makluman kelab, warna ‘teal’ pada jersi ini membawa maksud pembaharuan manakala ‘fuchsia’ pula membawa maskud berani, bersemangat serta yakin untuk berjuang dalam menempuh segala cabaran. Warna ‘ivory’ pula membawa maksud kesucian dan ketenangan dalam perjuangan.

Buat peminat dan penyokong skuad Red Giants, jersi ‘away’ ini boleh didapati di laman sesawang rasmi kelab, selangorfc.com dengan harga RM119.00 sehelai. Dimaklumkan, setiap penjualan jersi ‘away’ ini, pihak pengurusan Selangor FC akan menyumbangkan sebanyak RM5 kepada Majlis Kanser Nasional (MAKNA) dan Persatuan Kanser Kebangsaan Malaysia (NCSM) untuk membantu mereka meneruskan usaha menangani kanser di negara ini.


JDT Perlu Beri Perhatian Kepada Trio Serangan Kedah

Trio serangan baharu pasukan Kedah Darul Aman (Kedah) antara yang perlu diberi perhatian oleh Johor Darul Ta’zim (JDT) dalam aksi Piala Sultan Haji Ahmad Shah yang akan berlangsung di Stadium Sultan Ibrahim, pada hari ini.

Penyokong tegar skuad Harimau Selatan, Juan Budiman berpandangan kombinasi tiga pemain ini akan membentuk barisan serangan yang tajam dan boleh menjadi ‘duri dalam daging’ buat JDT apabila mereka melakukan serangan balas.

“Sudah pasti Kipre dan Sherman (pemain yang perlu diberikan perhatian). Menarik juga untuk lihat posisi Rabih Ataya pada hari perlawanan (malam ini).

“JDT perlu beri perhatian kepada trio Kedah ini dan elak buat kesilapan ketika menyerang supaya tidak terdedah dengan serangan balas dari Kedah.” kongsinya kepada Sukanz.

Disebalik barisan serangan yang dilihat bakal memberikan ujian buat JDT, menurut Juan, berita mengenai pertahanan import, Renan Alves yang dimaklumkan kurang cergas sedikit sebanyak akan menggoyahkan benteng pertahanan Kedah.

Bercakap mengenai kesebelasan utama JDT pula, Juan merasakan tidak banyak perubahan yang akan dilakukan oleh Mora sambil menjangkakan hanya berlaku pertukaran di bahagian serangan dimana ianya akan diisi oleh pemain JDT II, Fernando Rodriguez.

“Fernando Rodriguez musim lepas sudah mula tunjuk taring ketika turun membenam Melaka (United). “ tambahnya lagi.

Beliau turut meramalkan perlawanan pada malam ini akan lebih didominasi oleh anak-anak buah Mora manakala skuad Hijau Kuning pula akan bermain dengan lebih defensif sambil melancarkan serangan balas ketika mempunyai peluang.

Juan meramalkan perlawanan ini akan memihak kepada pasukan kesayangannya, JDT dengan keputusan 3-2 ke atas Kedah sekaligus membolehkan skuad Harimau Selatan menjulang Piala Sumbangsih buat kali keenam dalam sejarah kelab mereka.

Featured Image: Kedah Darul Aman FC


Piala Thomas: Amerika Kalah Semua Pertarungan, Malaysia Tempah Slot Saingan Kalah Mati

Skuad Amerika Syarikat menanggung kekalahan dalam semua perlawanan ketika menentang pasukan Malaysia dalam perlawanan kedua peringkat Kumpulan D dalam kejohanan berpasukan lelaki, Piala Thomas 2022.

Dalam perlawanan terbabit, Amerika mempertaruhkan pemain perseorangan Enrico Asuncion (ranking 222), Henley Averia (ranking 307) dan William Hu (ranking 2020). Manakala untuk dua pasangan beregu, Amerika menurunkan Adrian Mar-Henry Tang serta Enrico Asuncion-William Hu.

Perseorangan pertama Malaysia Liew Daren mengutip kemenangan pertama buat skuad negara dengan menumpaskan Enrico secara “straight set” menerusi pungutan mata 21-13 dan 21-16. Pada perlawanan kedua, Ng Tze Yong pula mencipta kemenangan mengatasi Henley juga secara “straight set” dengan skor 21-11 dan 21-9.

Perlawanan ketiga, Malaysia menurunkan Aidil Sholeh. Sepertimana Daren dan Tze Yong, Aidil turut meneruskan rentak kemenangan dengan menumpaskan William Hu dengan skor 21-16 dan 21-17.

Di perlawanan keempat, giliran pemain beregu pula beraksi. Skuad negara menurunkan “scratch pair” dengan menggandingkan Chia Wei Jie dan Goh Sze Fei. Tiada masalah buat mereka untuk mencipta kemenangan ke atas Adrian Mar-Henry Tang dengan skor 21-12 dan 21-8.

Perlawanan terakhir bertemu skuad negara Uncle Sam adalah antara Teo Ee Yi-Ong Yew Sin menentang Enrico Asuncion-William Hu. Beregu yang berada di ranking ke-10 dunia ini memastikan Malaysia dapat menutup perlawanan ini dengan keputusan akhir 5-0 ke atas Amerika dengan menumpaskan lawannya dengan skor 21-12 dan 21-8.

Dengan kemenangan ini, Malaysia telah pun layak untuk mara ke peringkat suku akhir. Namun begitu, untuk merebut status sebagai juara bagi Kumpulan D, skuad lelaki negara perlu membuat perhitungan terlebih dahulu menentang Jepun dalam perlawanan akhir, malam nanti.

Featured Image: Badminton Association of Thailand


Kelantan Lancarkan TRWpay Untuk Mudahkan Peminat Melakukan Transaksi Atas Talian

Pasukan yang bersaing dalam kancah Liga Premier, Kelantan FC tampil menjadi kelab bola sepak yang pertama melancarkan sistem pembayaran atas taliannya yang tersendiri, TRWpay pada hari ini.

Menurut pemilik Kelantan FC yang merupakan ahli perniagaan dan pelaburan, Norizam Tukiman berkata, payment gateway ini akan memudahkan urusan penjualan tiket penstriman langsung perlawanan The Red Warrior (TRW) dan pembelian cenderahati di laman sesawang kelab.

Selain itu, TRWpay juga boleh digunakan oleh para peniaga online dan offline dengan sokongan plugin dan API Integration serta ciri-ciri QR Pay untuk memudahkan transaksi pembayaran.

Antara segmen yang menjadi perhatian TRWPay adalah pengusaha fasiliti sukan seperti gelanggang futsal, dewan badminton dan sebagainya untuk memudahkan urusan tempahan gelanggang.

Untuk makluman, TRWpay telah dilancarkan dan boleh digunakan bermula hari ini, 1 april 2021.

Sementara itu, pihak TRW memberi diskaun sebanyak 13% dari kadar rata RM1.50 sepanjang april sempena pelancaran dengan menjadikan setiap transaksi hanya akan dikenakan caj RM1.30 sahaja.

Untuk pengetahuan semua, sistem pembayaran atas talian TRWpay ini dibangunkan hasil kerjasama TRW Sdn Bhd bersama SecurePay dan Cool Code.


Pemain Skuasy Wanita No.1 Negara Terbabit Kemalangan Jalan Raya & Terlepas Temasya Sukan Komanwel

Pemain skuasy wanita No.1 negara, Sivasangari Subramaniam diberitakan dimasukkan ke hospital ekoran terlibat dalam satu kemalangan jalan raya di Maju Expressway (MEX), semalam.

Menurut akhbar berbahasa Inggeris, New Straits Times yang memetik laporan China Press, pemain berusia 23 tahun itu mengalami kecederaan yang serius selepas kendaraan yang dinaikinya melanggar sebuah lori di lebuh raya berkenaan.

Kemudiannya, pemain yang menghuni ranking ke-19 dunia ini berjaya diselamatkan sebelum kenderaan yang dinaikinya itu terbakar. Bagaimanapun, dia mengalami kecederaan yang serius di kepala dan dikejarkan ke Hospital Putrajaya untuk mendapatkan rawatan.

Menurut @NST_Online, difahamkan atlet skuasy & pembawa Jalur Gemilang Sukan Komanwel, @sangari_99 telah terlibat dalam satu kemalangan kereta baru-baru ini. 😲

Dilaporkan dia tidak akan beraksi di #B2022 nanti atas kecederaan yang dialami. Get well soon! 🥺 #KamiTeamMalaysia pic.twitter.com/qRZ615f317

— Team Malaysia (@TeamMsia) June 27, 2022

Difahamkan, Sivasangari telah berada dalam keadaan sedar pada ketika ini.

Dengan kemalangan yang dialami oleh Sivasangari ini, secara langsungnya pemain kelahiran Sungai Petani, Kedah yang turut ditugaskan sebagai pembawa Jalur Gemilang ini terlepas peluang untuk beraksi di temasya Sukan Komanwel 2022 Birmingham yang akan berlangsung bermula 28 Julai kelak.

Sehubungan dengan itu, Kontinjen Malaysia turut kehilangan salah seorang daripada atlet yang disasarkan untuk merangkul pingat emas menerusi sukan skuasy bagi kategori wanita di temasya berkenaan.


Syarikat ‘Blockchain’ Tezos Diumumkan Sebagai Rakan Kerjasama Baharu Man Utd

Kelab yang beraksi dalam saingan Liga Perdana Inggeris (EPL), Manchester United mengumumkan syarikat blockchain (rantaian-blok), Tezos menjadi rakan kerjasama terbaharunya.

Perkembangan ini dimaklumkan dan dikongsikan secara rasmi di pelbagai platform media sosial milik skuad Red Devils itu pada hari ini.

Upgradeable, energy-efficient and community governed. @Tezos is the #blockchain for everyone. Welcome to the United family 🔴🤝#MUFC | #Tezos

Dengan kerjasama yang termeterai ini, ia akan memperkenalkan para peminat Man Utd kepada teknologi Web3 menerusi rantain-blok milik Tezos.

Sementara itu, hasil kerjasama ini turut menyaksikan jenama Tezos akan menghiasi jersi latihan Man Utd bagi pasukan lelaki dan wanita.

Ia sekaligus menggantikan jenama syarikat perkhidmatan insurans, AON yang telah tamat penajaannya.


Tiket Kuching City vs Sabah Percuma – Hadiah Istimewa CEO Kepada Penyokong

Kejayaan Kuching City mara ke peringkat suku akhir Piala Malaysia buat pertama kali dalam sejarahnya sangat menggembirakan dan memuas hati Ketua Pegawai Eksekutif (CEO), Iswandi Ali Hassan.

Kuching City melakar menempa sejarah baharu itu selepas berhasil menumpaskan skuad berpangkalan di utara semenanjung tanah air, Penang FC dengan keputusan 4-3 secara agregat.

Bagi berkongsikan kegembiraan atas pencapaian Kuching City tersebut, Iswandi mengumumkan tiket perlawanan menentang Sabah FC pada Sabtu (5 November) di Stadium Negeri adalah percuma.

HADIAH ISTIMEWA BUAT PENYOKONG KUCHING CITY

Saya sangat gembira dan berpuas hati dengan prestasi pasukan pada musim ini dalam kempen Liga Premier, Piala FA dan yang terbaru Piala Malaysia. Kita telah mencipta sejarah kelab dalam ketiga-tiga kejohanan tersebut.

— Kuching City F.C. (@OfficialKCFC) November 2, 2022

“Ini merupakan hadiah istimewa buat semua penyokong Kuching City. Terima kasih kerana setia memberi sokongan kepada Kuching City.” katanya.

Untuk makluman, bukan itu sahaja pencapaian positif dilakar Kuching City pada musim ini.  Skuad berjulukan The Cats ini turut menyerikan kempen Liga Malaysia 2022 dengan mara ke peringkat suku akhir Piala FA serta layak beraksi dalam saingan Liga Super secara merit, pada musim hadapan.

Sebagai tambahan, Kuching City menutup saingan Liga Premier musim ini di kedudukan ketiga – di belakang feeder club, Johor Darul Ta’zim II (JDT II) dan Kelantan.

Featured Image: Kuching City FC


Pasukan Ranking Ke-159 Dunia Ganti Yaman Lawan Harimau Malaya Pada 20 Jun

Skuad bola sepak kebangsaan tidak akan berhadapan Yaman dalam Perlawanan Antarabangsa Tier 1 pada 20 Jun kelak. Sebaliknya, pasukan dari benua oceania iaitu Papua New Guinea menjadi ganti kepada Yaman pada tarikh tersebut.

Pengesahan itu hadir menerusi makluman oleh Setiausaha Agung Persatuan Bola Sepak Malaysia (FAM), Noor Azman melalui satu kenyataan media yang dikeluarkan badan induk terbabit pada hari ini.

Difahamkan, pasukan yang menghuni ranking ke-159 dunia itu menjadi ganti ekoran Yaman menyatakan hasrat untuk membatalkan perlawanan yang akan berlangsung di Stadium Sultan Mizan Zainal Abidin (SMAZA). Sebab utamanya adalah ketiadaan pemain tonggak yang menyertai skuad bawah 23 tahun (B-23) untuk mengharungi saingan West Asian Championship di Iraq.

Siaran Media: Perlawanan Menentang Yemen Batal; Harimau Malaya Tukar Lawan Papua New Guinea

▶ Baca selanjutnya di https://t.co/kz4OWwH8Jp#FAM #HarimauMalaya pic.twitter.com/lMaPtIhTQK

— FA Malaysia (@FAM_Malaysia) May 31, 2023

Makluman pembatalan saat akhir itu dinyatakan oleh Persatuan Bola Sepak Yaman (YFA) menerusi satu surat rasmi yang sampai kepada FAM pada jam 5 petang semalam (Selasa, 30 Mei).

“Selepas menghubungi beberapa pasukan, FAM akhirnya telah berjaya mendapat persetujuan daripada Papua New Guinea sebagai pasukan pengganti untuk bertemu skuad Harimau Malaya,” jelas Noor Azman dalam kenyataannya.

Sementara itu, satu lagi Perlawanan Antarabangsa Tier 1 menentang Solomon Islands yang berada di ranking ke-134 dunia pada 14 Jun (Rabu) di stadium yang sama kekal tidak mengalami sebarang perubahan.

Featured Image: Football Association of Malaysia


Jordan Mintah Dipinjamkan Kepada KL City – Tidak Boleh Beraksi Menentang Terengganu

Penyerang kelahiran Ghana, Jordan Mintah akan menamatkan baki saingan Liga Malaysia 2022 dengan beraksi bersama skuad ibu kota, Kuala Lumpur City FC (KL City).

Ini selepas kelab asalnya, Terengganu FC mengumumkan meminjamkan khidmat pemain berusia 26 tahun kepada KL City sehingga 30 November menerusi satu makluman di pelbagai platform media sosialnya, hari ini.

🏴🏳JORDAN MINTAH DIPINJAMKAN KE KELAB KUALA LUMPUR CITY FC🏴🏳

Baca selanjutnya di ⬇⬇⬇https://t.co/AozabPyXyO#TerengganuFC#WeBleedBlackAndWhite pic.twitter.com/eKdAr8ZY8E

— Terengganu Football Club (@FCTerengganu) June 22, 2022

Bagaimanapun, mengikut syarat yang dipersetujui oleh kedua-dua kelab, KL City tidak boleh menggunakan khidmat Mintah dalam perlawanan menentang Terengganu atau Terengganu II sepanjang tempoh pinjaman ini.

Untuk makluman semua, Jordan masih mempunyai kontrak bersama pasukan berpangkalan di pantai timur itu sehingga ke penghujung tahun 2023. Setelah tamat tempoh pinjaman ini, Mintah akan kembali semula bersama pasukan Terengganu.

Dengan menyertai KL City, Mintah yang sebelum ini beraksi bersama skuad simpanan, Terengganu II dalam saingan Liga Premier bukan sahaja dapat beraksi dalam saingan Liga Premier bahkan dalam saingan Piala AFC.


Kelantan FC ‘Ikat’ Bekas Pemain Futsal Dengan Kontrak 3 Tahun

Pasukan yang beraksi dalam kancah Liga Premier, Kelantan FC mengumumkan menandatangani seorang bekas pemain futsal dengan kontrak bertempoh sederhana panjang iaitu tiga tahun.

Pemain yang dimaksudkan itu ialah Farhan Roslan yang pernah beraksi bersama skuad futsal Kedah dalam saingan Liga Futsal Kebangsaan (kini dikenali sebagai Malaysia Premier Futsal League) pada tahun 2013 yang lalu.

Kedatangan Farhan yang turut dikenali sebagai ‘Messi Kedah’ dek kerana kelicikan mengawal bola itu diumumkan secara rasmi menerusi pelbagai platform media sosial milik skuad The Red Warriors pada Sabtu lalu.

FARHAN ROSLAN MEMILIH UNTUK BERSAMA #THEREDWARRIORS 🔴⚪Bekas pemain sayap lincah Perak FC dan Kedah FC, Farhan Roslan sah menandatangani kontrak selama 3 tahun bersama pasukan TRW Kelantan FC bagi menghadapi saingan liga Malaysia musim ini. pic.twitter.com/boZ8cLoheg

Bercakap mengenai karier pemain berusia 25 tahun ini, bakat pemain sayap lincah ini mula menarik minat barisan kejurulatihan skuad bola sepak Kedah setelah mempamerkan kemampuannya bersama skuad futsal Kedah pada tahun 2013 itu.

Tahun berikutnya, namanya diserap masuk dalam skuad senior bola sepak Kedah (kini dikenali sebagai Kedah Darul Aman FC) dan beraksi bersama skuad Hijau Kuning dari tahun 2014 hingga 2020. Bersama Kedah, Farhan telah merekodkan 64 penampilan dan mencetak 6 gol.

Musim lalu, dia dipinjamkan kepada Perak FC dan Farhan meraih 8 penampilan serta menjaringkan satu gol. Sebagai tambahan, Farhan juga mempunyai pengalaman beraksi bersama skuad kebangsaan bawah 21 tahun (B-21), bawah 23 tahun (B-23) dan skuad senior.

Untuk makluman semua, Farhan menjadi pemain ketiga yang diikat oleh Kelantan dengan kontrak selama tiga tahun pada jendela perpindahan kali ini. Dua pemain lain yang diikat dengan kontrak tempoh yang sama ialah Nixon Guylherme dan Kervens Belfort yang merupakan penyerang import.


Michael Feichtenbeiner Ketua Jurulatih ‘Sementara’ Selangor

Persatuan Bolasepak Selangor (FAS) mengumumkan melantik pengarah teknikalnya, Michael Feichtenbeiner sebagai ketua jurulatih baharu yang sementara untuk skuad senior Red Giants, berkuatkuasa serta-merta.

Perkara itu diumumkan oleh FAS menerusi satu siaran media di laman sosialnya, hari ini. Sebelum itu, FAS membuat keputusan untuk menamatkan kontrak ketua jurulatih sedia ada, B. Satiananthan.

SIARAN MEDIA: B. Satiananthan ditamatkan kontrak sebagai Ketua Jurulatih Pasukan Utama Selangor⁰#RedGiants#KitaAdalahSatu pic.twitter.com/cO7p2DcaEh

“Tugas ketua jurulatih akan dipangku oleh Pengarah Teknikal Kelab, Michael Feichtenbeiner, sehingga ketua jurulatih yang baharu diumumkan.” tulis kenyataan rasmi kelab.

“FAS ingin mengambil peluang ini untuk merakamkan penghargaan dan terima kasih kepada B. Satiananthan atas khidmat beliau membawa pasukan Selangor ke tempat ke-3 dalam saingan unifi Liga Super 2019 serta mara ke peringkat separuh akhir Piala Malaysia musim lalu.” tambah kenyataan FAS.

Untuk makluman, Feichtenbeiner merupakan ketua jurulatih bagi skuad simpanan, Selangor 2 yang beraksi dalam saingan  Liga Premier 2020. Setakat 8 perlawanan, pengendali berasal dari Jerman itu telah mengemudi Selangor 2 menduduki tangga ke-5 liga.

Untuk rekod, pengendali berusia 60 tahun ini dilantik sebagai Pengarah Teknikal FAS pada hujung tahun lalu.


FAM Mengesahkan Gol Cantik Sean Menentang Bekas Kelabnya Dihantar Pencalonan Anugerah Puskas FIFA 2022

Persatuan Bola Sepak Malaysia (FAM) mengesahkan jaringan cantik dari luar kotak yang dihasilkan oleh Sean Eugene Selvaraj pada 31 Julai lalu dihantar pencalonannya untuk Anugerah Puskas FIFA 2022.

Pemain Negeri Sembilan FC yang berusia 26 tahun itu mencipta jaringan tersebut ketika menentang bekas kelabnya, Selangor FC dalam saingan Liga Super.

Perkembangan tersebut dimaklumkan oleh Timbalan Presiden merangkap Pengerusi Jawatankuasa Teknikal dan Pembangunan FAM, Dato’ S. Sivasundaram selepas diputuskan dalam mesyuarat kali keempat bagi penggal 2021-2025, Khamis lalu.

88' GOL | What a goal! Sean Selvaraj meletakkan Negeri Sembilan FC di depan pada lewat perlawanan!@selangorfc 2-3 @nsfc1923 #LigaSuper2022 pic.twitter.com/4tMKkP4mPO

— #LigaMalaysia2022 (@MFL_MY) July 31, 2022

Untuk makluman, jaringan yang dilakukan Sean itu bukan sahaja mencipta sensasi dalam kalangan peminat bola sepak malahan menjadi “winning goal” yang membolehkan pasukannya menamatkan perlawanan tersebut dengan keputusan 3-2 di Stadium Majlis Bandaraya Petaling Jaya (MBPJ).

Selain itu, jaringan tersebut turut meraih perhatian media bola sepak antarabangsa, Bleacher Report Football (BR Football) yang berkongsikan jaringan tersebut di platform media sosial mereka.

Malahan, selepas daripada itu, jaringan Sean turut disenaraikan oleh akaun Twitter FIFA dalam satu siri bebenang yang mengumpulkan jaringan-jaringan dari luar kotak yang boleh mencabar Anugerah Puskas FIFA.

Featured Image: Malaysian Football League


Terbuka Swiss: Zii Jia, Tze Yong & June Wei Melangkah Ke Pusingan 16

Saingan Terbuka Swiss yang berlangsung pada minggu ini menyaksikan tiga perseorangan lelaki negara berhasil mengesahkan langkah ke Pusingan 16 selepas mengatasi lawan masing-masing.

Pertamanya, pemain No.1 negara, Lee Zii Jia mencipta sensasi apabila kemaraannya terhasil dengan menumpaskan juara Kejohanan Badminton Terbuka Seluruh England (All England) 2023 iaitu Li Shi Feng  di Pusingan 32 semalam.

Kejayaan itu tidak hadir dengan mudah dimana Zii Jia terpaksa beraksi selama satu jam dan 12 minit terlebih dahulu sebelum dapat menyingkirkan pemain dari China itu menerusi tiga set permainan dengan skor 18-21, 21-18 dan 23-21.

Di peringkat Pusingan 16, Zii Jia akan berhadapan dengan pemain Ireland yang menghuni ranking ke-34 dunia, Nhat Nguyen.

Seterusnya, pemain No.2 negara, Ng Tze Yong turut sama mengikuti jejak langkah Zii Jia ke Pusingan 16 apabila berhasil melepasi cabaran daripada rakan senegara, Soong Joo Ven.

Pertarungan melibatkan kedua-dua pemain ini turut berlangsung sengit dengan set pertama dan kedua berkesudahan dengan skor 23-25 dan 21-17 masing-masing. Akan tetapi, Joo Ven membuat keputusan untuk memberhentikan permainannya (retired) ketika skor 13-4 sekaligus memberikan kemenangan kepada Tze Yong.

Akhir sekali, Cheam June Wei pula melangkah ke Pusingan 16 selepas turut menumpaskan rakan senegara, Liew Daren secara “straight set” dengan skor 21-14 dan 21-13 dalam tempoh masa sekitar setengah jam.

Menariknya, Tze Yong dan June Wei akan berentap sesama sendiri di Pusingan 16 bagi merebut tiket ke peringkat suku akhir.


Benjamin Mora Diumum Sebagai Ketua Jurulatih Baharu Atlas FC

Selepas lebih dua bulan berpisah dengan Johor Darul Ta’zim (JDT), Benjamin Mora kini kembali ke lapangan kejurulatihan bersama sebuah kelab bola sepak di negara kelahirannya.

Menerusi satu makluman kelab yang beraksi dalam saingan tertinggi bola sepak Mexico, Liga MX, jurulatih berusia 43 tahun tersebut diumumkan sebagai ketua jurulatih baharu Atlas FC, pada hari ini.

Kehadiran Mora adalah bagi menggantikan kekosongan yang ditinggalkan oleh pengendali terdahulu, Diego Cocca yang meninggalkan Atlas FC beberapa hari lalu.

Untuk makluman semua, Cocca telah berkhidmat bersama Atlas sejak tahun 2020. Sebelum berpisah dengan Atlas FC, pengendali kelahiran Argentina ini telah membimbing mereka menjuarai saingan Liga MX Apertura 2021 dan Liga MX Clausura 2022.

Kejayaan menjulang trofi bagi saingan liga utama itu adalah yang pertama selepas kali terakhir kelab ini menjuarainya pada musim 1950-51.

Namun begitu, saingan Liga MX Apertura 2022 menyaksikan Atlas FC serba tidak menjadi. Kini mereka berada di tangga kedua tercorot. Situasi ini menjadikan Cocca hilang jawatannya sebagai ketua jurulatih bersama skuad berjulukan The Foxes ini.

Sudah pasti, ini menjadi cabaran pertama perlu diatasi oleh Mora iaitu membawa Atlas FC ke kedudukan yang lebih baik dalam saingan Liga MX Apertura 2022.

Sebagai rekod, penghujung Julai lalu, JDT mengumumkan perpisahan dengan Mora menerusi pelbagai platform media sosialnya. Dimaklumkan, Mora meminta untuk pulang ke negara asalnya ekoran urusan peribadi yang tidak dapat dielakkan.

Mora merupakan ketua jurulatih yang paling berjaya dalam sejarah JDT. Dia telah membimbing skuad Harimau Selatan meraih empat gelaran Liga Super, empat trofi Piala Sumbangsih, satu Piala Malaysia serta mara ke peringkat kalah mati saingan Liga Juara-Juara AFC (ACL) buat kali pertama.


Azali, Rahadi & Petrus Tunjuk Perkembangan Pemulihan Yang Memberangsangkan

Tiga pemain Terengganu yang ditimpa kecederaan anterior cruciate ligament (ACL) iaitu Azalinullah Alias, Rahadiazli Rahalim dan Petrus Shitembi menunjukkan perkembangan pemulihan yang memberangsangkan.

Menurut pengurus pasukan, Zulfadli Rozi memaklumkan Azalinullah dan Rahadiazli yang menjalani pembedahan pada bulan April lalu sudah mula mengikuti sesi pemulihan di gimnasium.

“Sekarang mereka masih dalam proses rehabilitasi, mengikuti pelan pemulihan daripada ahli fisioterapi kita dan banyak bertumpu kepada latihan di dalam gimnasium,”

“Mereka menunjukkan satu perkembangan yang memberangsangkan dan kedua-duanya sangat komited menjalani proses rehabilitasi supaya dapat kembali secepat mungkin (ke padang),” katanya ketika dihubungi oleh Sukanz.

Pada masa yang sama, pihaknya tidak mahu terburu-buru untuk melihat kedua-dua pemain kembali berlatih bersama rakan sepasukan yang lain. Apa yang penting adalah perkembangan pemulihan mereka seiring dengan pelan yang telah digariskan ahli fisioterapi.

Sementara itu, pemulihan kecederaan ACL melibatkan pemain tengah Namibia, Petrus Shitembi turut berada dalam pemerhatian pihak pengurusan dan kejurulatihan skuad Hitam Putih.

Bagaimanapun, pemain berusia 29 tahun ini menjalani pemulihan di sebuah pusat fisioterapi dan rehabilitasi yang berpangkalan di Kuala Lumpur.

“(Petrus) masih mempunyai kontrak bersama Terengganu cumanya kita ’unregister’ dia sahaja, dan perkembangan pemulihannya (kecederaan ACL) lebih cepat (berbanding Azalinullah dan Rahadiazli),” jelasnya.

Untuk pengetahuan semua, Azalinullah atau lebih dikenali sebagai Azali pula ditimpa kecederaan ACL ketika turun beraksi menentang Melaka United pada aksi keempat Liga Super di Stadium Sultan Mizan Zainal Abidin.

Tidak lama kemudian, penjaga gol muda Terengganu yang berusia 20 ini pula ditimpa kecederaan yang sama ketika beraksi dalam satu ‘training match’ pada penghujung bulan Mac lalu.

Manakala, Petrus ditimpa kecederaan ACL sebelum perlawanan pertama saingan Liga Super 2021.


43 Pasukan Sertai Kejohanan Ragbi Terengganu Royal 7s – Juara Bakal Bawa Pulang RM10,000

Sebanyak 43 buah pasukan telah mengesahkan untuk menyertai kejohanan ragbi tujuh sebelah, Terengganu Royal 7s Piala Tengku Muhammad Ismail yang akan berlangsung bermula 12 hingga 14 November ini di Kompleks Sukan Negeri Terengganu.

Daripada 43 pasukan tersebut, 16 daripadanya akan bersaing dalam kategori Terbuka Lelaki. Manakala 16 pasukan lagi akan beraksi dalam kategori Lelaki Bawah 22 Tahun (B-22) dan baki 11 pasukan pula mengambil bahagian bagi kategori Terbuka Wanita.

Bagi saingan terbuka lelaki, juara bagi kategori ini berpeluang untuk membawa pulang hadiah kemenangan berupa wang tunai bernilai RM10,000.

Untuk kategori lelaki B-22 pula, pemenang akan membawa pulang hadiah berupa wang tunai bernilai RM5,000.

Untuk makluman semua, beberapa pemain ini yang mengambil bahagian dalam kejohanan ini juga terdiri daripada beberapa pemain berpengalaman yang mempunyai penampilan bersama skuad ragbi 7s kebangsaan Malaysia.

Featured Image: Terengganu Royal 7s


BAM Serap Kembali Chan Peng Soon Untuk Perkuatkan Beregu Campuran Negara

Selepas mengumumkan menamatkan gandingan bersama Goh Liu Ying semalam, pemain beregu campuran bebas (independent), Chan Peng Soon kembali bernaung di bawah Persatuan Badminton Malaysia (BAM).

Perkembangan menarik itu dimaklumkan oleh Presiden BAM, Tan Sri Mohamad Norza Zakaria menerusi satu kenyataan rasmi yang dikongsikan di pelbagai platform media sosial badan induk tersebut, pada hari ini.

“Selepas membuat pertimbangan yang sewajarnya, persatuan membuat keputusan untuk menyerap pemain ulung berusia 33 tahun ini dengan objektif untuk menguatkan jabatan beregu campuran dan menjadi mentor kepada skuad remaja kebangsaan.” tulis kenyataan rasmi itu.

Pada masa yang sama, BAM turut memaklumkan Peng Soon memasang hasrat untuk merebut tempat ke temasya Sukan Olimpik Paris 2024. Menarik untuk disaksikan siapakah yang akan menjadi gandingan baharu pemenang pingat perak Sukan Olimpik 2016 ini?

Difahamkan, Peng Soon akan melaporkan diri di Akademi Badminton Malaysia (ABM), Bukit Kiara pada 1 Januari 2022.


Starbucks Bakal Buka Kedai Di SSI – Selepas Woodfire, KFC & Subway

Stadium Sultan Ibrahim (SSI) bakal menyaksikan penambahan satu lagi francais makanan dan minuman terkenal iaitu Starbucks sekaligus memberikan lebih banyak pilihan kepada para pengunjung serta penyokongnya untuk menjamu selera ketika menonton aksi bola sepak kelak.

Perkembangan itu hadir menerusi Ketua Pegawai Eksekutif (CEO) Johor Darul Ta’zim (JDT), Alistair Edwards yang memaklumkan pihaknya telah mencapai persetujuan dengan jenama francais kopi dari Amerika Syarikat itu untuk membuka cawangan di stadium milik skuad Harimau Selatan itu, pada hari ini.

Johor Darul Ta'zim FC (JDT) are in the midst of securing business deals that will further improve the standard of the Sultan Ibrahim Stadium.

We are currently having discussions with a renowned international architect on ways to further uplift and improve our iconic… pic.twitter.com/HblyqPAboF

— JOHORSouthernTigers (@OfficialJohor) May 19, 2023

Sebelum ini, stadium berkapasiti 40,000 penonton itu telah mempunyai tiga pilihan francais makanan dan minuman yang terkenal seperti Woodfire Burger, Kentucky Fried Chicken (KFC) dan Subway.

Pada masa yang sama, beliau turut mendedahkan pihaknya sedang dalam perbincangan dengan syarikat arkitek terkemuka bagi meningkatkan dan menambah baik lagi SSI yang pernah dinobat sebagai ‘World Stadium of the Year’ pada tahun 2020.

Alistair turut mengesahkan juara bertahan Liga Super itu kini dalam proses untuk menyediakan galeri muzim di stadium bagi memperagakan kejayaan yang dikecapi sepanjang sedekad yang lalu sejak ianya ditubuhkan pada 2013.

Featured image: JOHOR Southern Tigers


Selangor FC Bakal Tawar Pas Bermusim Mampu Milik – Memfokuskan Kemasukan Ke Stadium Sahaja

Harga pas bermusim bagi pasukan berpangkalan di Lembah Klang, Selangor FC pada musim ini akan lebih mampu milik.

Ini berikutan pas bermusim itu hanya akan memfokuskan kepada kemasukan ke dalam stadium bagi menyaksikan perlawanan melibatkan skuad berjulukan Red Giants sahaja.

Ketua Pegawai Eksekutif (CEO) Selangor, Dr. Johan Kamal Hamidon berkongsikan perkembangan berkenaan ketika bertemunya di acara Hari Jersi Selangor & Pameran Stadium Shah Alam Baharu di SACC Mall, Sabtu lalu.

“Season pass (pas bermusim) kita untuk makluman semua memang basic (asas), sebelum ini kita ada buat bersertakan baju dan sebagainya, (kali ini) season pass kita basic hanya untuk masuk ke stadium sahaja,”

“Kita rasakan (ini) strategi yang lebih baik dan affordable (mampu milik), sebab kita lihat season pass kelab-kelab lain agak mahal, kita lihat itu satu cabaran untuk penyokong membeli,”

“Tawaran kelab lain memang berbaloi, dia ada dapat banyak benda tapi harga masih agak mahal tapi dapat baju dan sebagainya,” katanya.

Jelas Dr. Johan lagi, pas bermusim mampu milik dengan memfokuskan kepada kemasukan ke dalam stadium sahaja dirasakan sesuai dengan keadaan ekonomi semasa.

Dimaklumkan, pas bermusim itu akan diumumkan kepada para penyokong Red Giants dalam tempoh 2-3 minggu lagi.


MCA ‘Belajar’ Daripada PFAM Untuk Promosi Sukan Kriket di Malaysia

Bagi mempromosikan lagi sukan kriket dalam kalangan rakyat tempatan, Malaysian Cricket Association (MCA) telah melakukan pertemuan dengan Persatuan Pemain-Pemain Bolasepak Profesional Malaysia (PFAM).

Pertemuan itu dilakukan MCA bagi mempelajari gerak kerja yang dilakukan oleh PFAM dalam membantu penstrukturan bola sepak tempatan dari aspek pengurusan pemain secara profesional, yang boleh diterapkan dalam sukan kriket.

Saudara Izham turut berkongsi berkenaan gerak kerja yang dilakukan oleh PFAM bagi membantu penstrukturan bola sepak tempatan dari aspek pengurusan pemain secara profesional, yang boleh diterapkan dalam sukan kriket. pic.twitter.com/my0FLXIzx7

Perkara itu dikongsikan oleh Ketua Pegawai Eksekutif (CEO) PFAM, Izham Ismail kepada Ketua Pegawai Operasi (COO), Dinesh Muthuraman dalam pertemuan mereka di Kinrara Oval, semalam.

Selain daripada itu, kedua-dua pihak turut membincangkan berkenaan usahasama ‘rentas sukan’ yang boleh dibuat oleh pihak MCA dan PFAM sekaligus dapat diharapkan menyemarakkan lagi semangat ‘rentas sukan’ dalam kalangan persatuan-persatuan sukan di Malaysia.


Piala Sudirman: Jin Wei Cipta Kejutan Ke Atas Bekas Juara Dunia – P.V. Sindhu

Perseorangan wanita negara, Goh Jin Wei belum pernah mencatatkan sebarang kemenangan apabila bertemu bekas juara Kejohanan Dunia BWF dari India, P.V. Sindhu dalam kariernya.

Namun begitu, catatan tersebut berubah pada hari ini apabila Jin Wei yang turun mewakili pasukan Malaysia pada pertarungan ketiga berhadapan India peringkat Kumpulan C dalam saingan Piala Sudirman melakar kejutan dengan mencatatkan ke atas pemain berusia 27 tahun terbabit.

Dalam pertarungan tersebut, Jin Wei menjelmakan kemenangan setelah mengharungi tiga set permainan yang memakan masa sekitar satu jam sebelum mengakhirinya dengan skor 14-21, 21-10 dan 22-20 bertempat di Pusat Sukan Olimpik Suzhou.

TotalEnergies BWF Sudirman Cup Finals 2023Sudirman Cup – Group C – R214 21 22 🇲🇾GOH Jin Wei🏅21 10 20 🇮🇳PUSARLA V. Sindhu

— BWFScore (@BWFScore) May 15, 2023

Kemenangan itu menjadikan Malaysia mendahului India dengan kedudukan 3-0 sekaligus mengesahkan kemenangan serta kemaraan skuad negara ke peringkat suku akhir dalam edisi kali ini.

Terdahulu, wakil pertama negara, Goh Soon Huat dan Shevon Jemie Lai memberikan mata pertama buat skuad negara sebelum rentetan itu diteruskan oleh jaguh perseorangan lelaki negara, Lee Zii Jia dalam pertarungan kedua.

Sebagai rekod, Jin Wei sudah pernah bertemu P.V. Sindhu sebanyak empat kali sebelum ini dalam saingan Indonesia Masters 2018, Piala Sudirman 2019 serta dalam acara individu dan berpasukan di temasya Sukan Komanwel 2022.

Featured Image: Badminton Association of Malaysia


SUKMA XX: Tze Yong Bertemu Aidil Sholeh Di Peringkat Separuh Akhir

Calon utama untuk merangkul pingat emas bagi kategori perseorangan lelaki dalam temasya SUKMA XX, Ng Tze Yong akan bertemu Aidil Sholeh di peringkat separuh akhir, esok.

Tze Yong yang mewakili Johor berhasil mengesahkan kemaraan ke peringkat separuh akhir selepas menumpaskan pemain Pahang, Chia Jeng Hon secara “straight set” dengan skor 21-13 dan 21-12 di peringkat suku akhir, sebentar tadi.

Sementara itu, Aidil yang mewakili Selangor pula menempah tiket separuh akhir setelah menyingkirkan wakil Melaka, Ong Ken Yon juga secara “straight set” dengan pungutan mata 21-19 dan 21-15.

Sebagai rekod, Tze Yong dan Aidil yang bernaung di bawah Persatuan Badminton Malaysia (BAM) pernah menentang sesama sendiri sebanyak satu kali di pentas antarabangsa.

Pertemuan tersebut berlangsung pada tahun lalu juga di peringkat separuh akhir dalam kejohanan Terbuka Scotland. Dan pertarungan tersebut berpihak kepada Tze Yong dengan keputusan 21-15 dan 21-15.

Sebagai perbandingan ranking dunia semasa bagi kedua-dua pemain, Tze Yong kini berada di tangga ke-36 dan Aidil pula di tangga ke-94 dunia masing-masing.

Manakala satu lagi pertarungan separuh akhir perseorangan lelaki SUKMA XX menemukan wakil Kedah, Jacky Kok Jing Hong dengan wakil Wilayah Persekutuan, Leong Jun Hao.


Jelajah Dunia Akhir: Aaron-Wooi Yik Diundi Dalam Kumpulan B Bersama ‘The Daddies’

Juara dunia merangkap beregu lelaki No.1 tanah air, Aaron Chia dan Soh Wooi Yik akan mengharungi kempen Jelajah Dunia Akhir BWF 2022 dalam Kumpulan B.

Keputusan Aaron-Wooi Yik diletakkan dalam Kumpulan B itu diketahui selepas majlis pengundian yang berlangsung di Centara Grand & Bangkok Convention Centre, Thailand, semalam.

Di dalam kumpulan tersebut, salah satu beregu yang akan dihadapi oleh Aaron-Wooi Yik yang menghuni ranking keempat dunia ini adalah gandingan Mohammad Ahsan dan Hendra Setiawan dari Indonesia yang terkenal dengan julukan ‘The Daddies’.

Manakala baki dua beregu lagi yang perlu dihadapi oleh Aaron-Wooi Yik adalah beregu Denmark, Kim Astrup dan Anders Skaarup Rasmussen serta gandingan China, Liu Yu Chen dan Ou Xuan Yi.

Sementara itu, satu lagi wakil negara merangkap beregu bebas (independent), Ong Yew Sin dan Teo Ee Yi pula diundi dalam Kumpulan A.

Turut diundi bersama-sama Yew Sin-Ee Yi adalah beregu No.1 dunia, Takuro Hoki dan Yugo Kobayashi dari Jepun, beregu No.3 dunia, Fajar Alfian dan Muhammad Rian Ardianto dari Indonesia serta beregu No.15 dunia, Choi Sol-gyu dan Kim Won-ho dari Korea.

Untuk makluman semua, saingan ini akan membuka tirainya pada hari esok (7 Disember). Dua beregu terbaik setiap kumpulan akan dapat mara ke saingan kalah mati iaitu separuh akhir.


Terbuka Taipei: Wei Chong-Kai Wun Bertemu Pemenang Emas Olimpik Di Final

Beregu lelaki muda negara, Man Wei Chong dan Tee Kai Wun berjaya menempah tiket ke perlawanan akhir Terbuka Taipei 2022 – Jelajah Dunia Super 300 BWF.

Kejayaan itu terhasil selepas pasangan yang menghuni ranking ke-36 dunia ini menumpaskan wakil tuan rumah, Su Ching-Heng dan Ye Hong-Wei di peringkat separuh akhir, sebentar tadi.

Wei Chong-Kai Wun memastikan kemenangan tersebut dengan merekodkan kemenangan secara “straight set” dengan skor 21-13 dab 22-20 dalam tempoh 36 minit permainan.

YONEX Taipei Open 2022MD – Semi final          🇲🇾Wei Chong MAN🏅21 22 🇲🇾Kai Wun TEE🏅13 20    Ching Heng SU             Hong Wei YE

🕗 in 36 minutes https://t.co/QfIkQ656Vj

— BWFScore (@BWFScore) July 23, 2022

Menanti mereka di perlawanan akhir yang berlangsung esok adalah pemenang pingat emas Sukan Olimpik 2020 yang juga dari Taiwan, Lee Yang dan Wang Chi-Lin.

Pasangan yang menduduki ranking keempat dunia ini mara dengan menyingkirkan pasangan bebas (independent) negara, Boon Xin Yuan dan Wong Tien Ci dengan pungutan mata 21-10 dan 21-14.

YONEX Taipei Open 2022MD – Semi final             Yang LEE🏅21 21    Chi-Lin WANG🏅10 14 🇲🇾Xin Yuan BOON          🇲🇾Tien Ci WONG

🕗 in 33 minutes https://t.co/zIvWyZgPio

— BWFScore (@BWFScore) July 23, 2022

Bercakap mengenai pertemuan antara Wei Chong-Kai Wun dan Lee Yang-Chi Lin, ianya bakal menjadi pertembungan sulung antara kedua-dua beregu ini.

Untuk makluman semua, kemaraa yang dicipta pada hari ini merupakan pentas final yang kedua dijejaki oleh Wei Chong-Kai Wun pada tahun ini.

Pentas final yang pertama dijejaki mereka adalah dalam saingan Antarabangsa Syed Modi yang berlangsung pada penghujung Januari lalu.

Pentas tersebut menjadi saksi kepada satu-satunya kejuaraan yang diraih oleh Wei Chong-Kai Wun untuk tahun 2022 setakat ini.

Featured Image: Badminton Association of Malaysia


MFL Rayu MKN Pertimbangkan Semula Penangguhan Piala Malaysia

Malaysian Football League (MFL) hari ini telah mengemukakan rayuan kepada Majlis Keselamatan Negara (MKN) agar dapat mempertimbangkan semula keputusan menangguhkan saingan TM Piala Malaysia 2020.

Rayuan ini dibuat susulan permohonan untuk meneruskan aksi TM Piala Malaysia ketika tempoh Perintah Kawalan Pergerakan Bersyarat (PKPB) yang dikemukakan oleh MFL menerusi Kementerian Belia dan Sukan (KBS) ditolak menerusi pengumuman oleh Menteri Kanan (Keselamatan) Dato’ Sri Ismail Sabri Yaakob semalam.

Ketua Pegawai Eksekutif MFL, Dato’ Ab Ghani Hassan berkata, keputusan untuk membuat rayuan kepada MKN itu diputuskan selepas mesyuarat khas Ahli Lembaga Pengarah MFL hari ini.

Piala Malaysia ditangguhkan sehingga satu tarikh diumum kelak. pic.twitter.com/fpsh4aZL8E

“Kami sedia maklum mengenai keputusan MKN yang mengambil kira situasi COVID-19 di negara yang menyebabkan PKPB di seluruh negeri kecuali Perlis, Pahang dan Kelantan yang dilanjutkan sehingga 6 Disember ini.

“Bagaimanapun MFL masih berharap agar pihak MKN dapat mempertimbangkan rayuan MFL untuk meneruskan saingan TM Piala Malaysia musim ini dengan perancangan khas serta SOP (Prosedur Operasi Standard) yang lebih ketat termasuk mengadakan perlawanan secara berpusat iaitu “quarantine based”.

“Sebagai contoh pasukan-pasukan yang layak ke peringkat suku akhir akan bermain di sebuah negeri sehingga ke peringkat separuh akhir dan seterusnya ke perlawanan akhir. Pasukan-pasukan yang kalah pada perlawanan peringkat suku akhir dan separuh akhir akan meninggalkan negeri tersebut setelah tamat perlawanan.

“Keputusan untuk mengemukakan rayuan ini turut disokong oleh lapan pasukan yang layak ke suku akhir di mana mereka bersedia untuk beraksi mengikut perancangan dan SOP seperti yang ditetapkan oleh MFL dan MKN,” katanya dalam satu kenyataan rasmi hari ini.

MFL sebelum ini menerusi Presidennya, Datuk Haji Hamidin Haji Mohd Amin sudah beberapa kali mengadakan perbincangan bersama Menteri Belia dan Sukan, Dato’ Sri Reezal Merican Naina Merican dalam mencari jalan untuk meneruskan saingan TM Piala Malaysia 2020 selepas kerajaan mengumumkan PKPB di seluruh negeri kecuali Perlis, Pahang dan Kelantan pada 7 November 2020, iaitu sehari selepas pusingan pertama TM Piala Malaysia bermula.

Menurut Dato Ab Ghani, Berdasarkan permohonan pertama yang dikemukakan kepada MKN sebelum ini, MFL telah menyediakan perancangan khas untuk menyambung saingan TM Piala Malaysia bagi pusingan suku akhir, separuh akhir dan final.

Kota Bharu dan Kuantan menjadi dua lokasi pilihan bagi meneruskan saingan #PialaMalaysia2020, susulan #PKPB yang dilaksanakan di kebanyakan negeri. Cadangan MFL itu akan dibentangkan kepada KBS dalam masa terdekat, bagi mendapatkan kelulusan MKN – Sumber MFL pic.twitter.com/4qxEmywFza

“Dalam surat permohonan itu, MFL menyediakan perancangan untuk meneruskan kejohanan TM Piala Malaysia 2020 di negeri-negeri berkecuali PKPB di mana MFL telah membuat permohonan untuk menggunakan venue Stadium Sultan Mohamad Ke-IV, Kota Bharu dan Stadium Darul Makmur, Kuantan untuk aksi suku akhir dan separuh akhir dan final.

“Kami amat berharap agar perancangan ini dapat dipertimbangkan memandangkan penangguhan saingan TM Piala Malaysia bakal memberi banyak kesan kepada industri bola sepak negara secara keseluruhan. Bagi MFL serta semua pasukan bakal terkesan terutamanya dari segi komitmen penajaan yang telah dimeterai dan ditandatangani bersama penaja-penaja untuk Liga Malaysia Musim 2020 sekiranya pertandingan TM Piala Malaysia 2020 tidak dapat diteruskan.

“Agak sukar untuk MFL menangguhkan kejohanan ini memandangkan kontrak pemain-pemain Liga Malaysia 2020 bersama pasukan-pasukan bakal berakhir pada hujung bulan ini,” katanya.

Sebagai rekod, kejohanan TM Piala Malaysia 2020 telah membuka tirai pada 6, 7 dan 8 November lalu di mana lapan pasukan telah layak ke suku akhir iaitu Johor Darul Ta’zim (JDT), Kuala Lumpur, Pulau Pinang, UiTM FC, Kedah, Perak, Terengganu FC dan Selangor.


Euro Seterusnya Bakal Berlangsung di Jerman

Kejohanan bola sepak eropah atau dikenali sebagai Euro untuk edisi berikutnya akan dilangsungkan di Jerman pada tahun 2024.

Juara tiga kali Euro ini telah dipilih oleh Kesatuan Persatuan Bola Sepak Eropah (UEFA) dan telah diumumkan pada tahun lalu.

Sebanyak 10 lokasi telah diumumkan untuk menjadi venue bagi melangsungkan kejohanan ini.

Lokasi-lokasinya adalah Olympiastadion (Berlin), Stadium Cologne (Cologne), BVB Stadion Dortmund (Dortmund), Arena Dusseldorf (Dusseldorf), Arena Frankfurt (Frankfurt), Arena AufSchalke (Gelsenkirchen), Volksparkstadion Hamburg (Hamburg), Stadium Leipzig (Leipzig), Arena Munich (Munich) dan Arena Stuttgart (Stuttgart).

🏟 Germany will host UEFA EURO 2024. Here's everything we know so far about the tournament: ⬇#EURO2020 #GER

Untuk pengetahuan semua, sembilan daripada sepuluh venue yang dinyatakan diatas merupakan venue yang pernah digunakan semasa Jerman menjadi tuan rumah bagi kejohanan Piala Dunia 2006.

Setakat ini, UEFA belum mengumumkan venue bagi perlawanan akhir Euro 2024.

Untuk rekod, ini merupakan kali pertama Jerman menjadi tuan rumah bagi kejohanan Euro sebagai sebuah negara yang bersatu. Sebelum ini, mereka pernah menjadi penganjur pada edisi 1988 namun sebagai Jerman Barat.

Dengan pengumuman ini, skuad kebangsaan Jerman mendapat slot kelayakan ke kejohanan ini secara automatik.


JDT Perkenalkan Penyerang Baharu, Fernando Forestieri – Bernilai RM4.3 Juta

Juara Liga Super lapan kali berturut-turut, Johor Darul Ta’zim (JDT) menambah ketajaman bahagian serangannya dengan mengumumkan kemasukan penyerang import baharu, Fernando Forestieri.

Penyerang kelahiran Argentina yang bakal menjengah usia 32 tahun ini diperkenalkan oleh skuad Harimau Selatan menerusi satu video berdurasi 44 saat yang dimuat naik di pelbagai platform media sosialnya, petang tadi.

FROM SERIE A TO JDT — WELCOME TO THE HOME OF THE SOUTHERN TIGERS! #NewSigning#FernandoForestieri#SerieAtoJDT#LuaskanKuasamuJohor pic.twitter.com/IJDo7779Nh

Menurut laman portal informasi bola sepak berpangkalan di Jerman, Transfermarkt, Fernando yang berhijrah daripada Udinese – kelab dalam kancah Liga Serie A – nilai pasarannya adalah sebesar RM4.3 juta.

Bercakap mengenai posisi utamanya, Fernando merupakan pemain yang kerap mengisi posisi penyerang kedua. Namun begitu, dia turut berkemampuan memainkan peranan sebagai pemain sayap kanan dan juga kiri.

JDT turut mendedahkan Fernando bakal menyerikan pentas Liga Malaysia dan Liga Juara-Juara AFC (ACL) 2022 dengan menyarung jersi bernombor 45 bersama skuad Merah Biru.

Featured Image: JOHOR Southern Tigers


Bintang Vietnam Tinggalkan Kelab Perancis Ketika Kontrak Masih Berbaki Setahun

Penyerang kebangsaan Vietnam, Nguyen Quang Hai telah menamatkan kontraknya bersama kelab Ligue 2 Perancis, Pau FC biarpun kontraknya masih berbaki setahun untuk kembali ke Vietnam.

Pengumuman tersebut dikongsikan Michele Fersini, wakil Quang Hai di Pau FC kepada media Perancis, La Rép des Pyrénées yang telah dilaporkan semula oleh akhbar dalam talian Vietnam, VietnamNet Global.

Fersini berkata, Quang Hai telah bertemu presiden kelab, Bernard Laporte Fray dan mencapai kata sepakat untuk menamatkan kontrak dua hari selepas perjumpaan mereka pada 1 Jun lalu.

Sebelum ini, penyerang berusia 26 tahun itu telah berkelana ke bumi Perancis bagi menyertai Pau FC selama dua tahun. Dalam pada itu, Fray selaku presiden kelab mengakui kehadiran Quang Hai di kelab itu adalah untuk tujuan pemasaran.

Untuk makluman, Quang Hai menjadi pemain pertama negara tersebut beraksi di salah satu negara kuasa besar bola sepak dunia.

Bagaimanapun, perjalanan karier Quang Hai di Perancis tidaklah seindah yang disangka. Quang Hai gagal menyinar bersama skuad utama dan terpaksa bermain bersama Pau FC 2 yang beraksi di divisyen kelima liga Perancis.

Di rantau asia tenggara, nama Quang Hai cukup digeruni apabila berjaya membantu Vietnam menjuarai Piala AFF 2019 dan menjadi sebahagian daripada skuad emas mereka layak ke pusingan akhir kelayakan zon Asia Piala Dunia 2022.

Featured Image: Pau Football Club


Terbuka Swiss: Aaron-Wooi Yik Menang ‘Straight Set’ Untuk Ke Separuh Akhir

Slot separuh akhir saingan Terbuka Swiss 2022 – Jelajah Dunia Super 300 BWF – berhasil menjadi milik beregu lelaki No.1 negara, Aaron Chia dan Soh Wooi Yik.

Ianya selepas Aaron-Wooi Yik berjaya menyingkirkan beregu Jerman, Mark Lamsfuss dan Marvin Seidel di Pusingan 16 yang berlangsung sebentar tadi.

Aaron-Wooi Yik yang menghuni ranking kelapan dunia menyingkirkan beregu yang menduduki ranking ke-16 dunia tersebut secara ‘straight set’ dengan skor 21-11 dan 21-13 dalam tempoh masa 33 minit.

YONEX Swiss Open 2022MD – Quarter final          🇲🇾Aaron CHIA🏅21 21 🇲🇾Wooi Yik SOH🏅11 13 🇩🇪Mark LAMSFUSS          🇩🇪Marvin SEIDEL

🕗 in 33 minutes https://t.co/8DVFM8Ow5R

— BWFScore (@BWFScore) March 25, 2022

Untuk makluman semua, ini merupakan kali keempat daripada lima pertemuan Aaron dan Wooi Yik berjaya mengalahkan beregu Jerman ini di pentas antarabangsa.

Hanya sekali sahaja Mark dan Marvin merekodkan kemenangan ke atas Aaron-Wooi Yik iaitu semasa beraksi saingan Terbuka Swiss tahun lalu.

Sementara itu, Aaron-Woo Yik yang berjaya mara ke pentas separuh akhir bakal menantikan cabaran samada daripada beregu senegara, Ong Yew Sin-Teo Ee Yi atau beregu jiran tetangga, Indonesia, Fajar Alfian-Muhammad Rian Ardianto.


Hannah Yeoh Bakal Muncul Sebagai Pembaca Berita Segmen Stadium RTM

Menteri Belia dan Sukan, YB Hannah Yeoh akan muncul di sebagai pembaca berita pertama bagi segmen baharu di saluran milik Radio Televisyen Malaysia (RTM) iaitu Stadium RTM.

Ahli Parlimen Segambut itu akan membuat kemunculan dalam segmen berkenaan pada 1 dan 2 April kelak sekitar jam 8.20 malam menerusi Berita Perdana di saluran TV1.

Hannah diberi peluang untuk membacakan berita sukan dalam edisi khas itu bersempena dengan Ulang Tahun Ke-77 RTM.

Menerusi hantaran di laman sosialnya, Hannah tidak dapat menyembunyikan keterujaannya lebih-lebih lagi pembaca berita merupakan impiannya sejak di bangku sekolah lagi.

Terima Kasih @beritartm @RTM_Malaysia atas keyakinan yang diberi kepada saya sebagai presenter pertama untuk segmen Stadium RTM.#ImpianSejakDiSekolah #CitaCitaHanayo#RTM #TemanSetiaAnda #StadiumRTM #RTM77tahun https://t.co/8uYB6Ci4hk

— Hannah Yeoh (@hannahyeoh) March 30, 2023

“Terima kasih Berita RTM atas keyakinan yang diberi kepada saya sebagai presenter pertama untuk segmen ini.” tulisnya.

Sementara itu, Ketua Pengarah Penyiaran RTM, Suhaimi Sulaiman dalam satu ciapan mengucapkan terima kasih kepada Hannah atas kesudian menerima undangan mereka untuk menjadi pembaca berita pertama bagi segmen itu.

Suhaimi menjelaskan segmen Stadium RTM (berita sukan) merupakan penambahan terbaru kepada penawaran berita-berita mereka.

Untuk makluman, ini bukanlah kali pertama Hannah tampil sebagai pembaca berita. Awal Januari lalu, Hannah telah tampil sebagai penyampai berita selama 13 saat dalam program Nadi Arena di saluran Astro Arena.

Saksikan penampilan Khas YB @hannahyeoh sebagai penyampai berita di Astro Arena#FAM #HarimauMalaya #AFFMitsubishiElectricCup2022 pic.twitter.com/Y2kVGMf6aa

— ASTRO ARENA (@ASTROARENA) January 6, 2023


Rossi Gelar Pemenang GP Czech, Brad Binder Binatang

Pelumba veteran, Valentino Rossi menggelar pemenang GP Czech, Brad Binder daripada pasukan Red Bull KTM Factory Racing sebagai binatang selepas tamatnya perlumbaan MotoGP, ahad lalu.

Terdahulu, pelumba ‘rookie’ kelahiran Afrika Selatan itu mengejutkan peminat sukan permotoran apabila berjaya memenangi perlumbaan 21 pusingan walaupun bermula dari petak ke-7.

Ia merupakan kemenangan sulung buat pelumba berusia 24 tahun itu yang mengharungi musim pertama saingan kelas premier. Selain itu, ia juga merupakan kemenangan pertama buat KTM sejak menyertai MotoGP pada tahun 2017.

Rossi yang menamatkan perlumbaan GP Czech di tempat ke-5, di hadapan Miguel Oliveira (KTM Factory) dan Fabio Quartararo (Petronas SRT) menganggap Binder umpana seekor binatang yang buas dek kerana gaya tunggangannya.

Pelumba yang terkenal dengan julukan The Doctor itu dipetik berkata, “Dia (bagai) seekor binatang, walau ketika berlumba di kelas rendah dia telah berlumba dengan menakjubkan.”

“Sangat terserlah, gaya tunggangan Australia, sedikit oversteer. Dia mempunyai gaya tunggangan moden untuk saingan MotoGP masa kini.” ungkap Rossi kepada Insella.

Untuk rekod, Binder merupakan naib juara saingan Moto2 2019 dibelakang Alex Marquez daripada pasukan Kalex. Disebabkan kecemerlangannya, hujung tahun lalu, Binder dinaikkan pangkat untuk bersaing dalam saingan MotoGP bersama pasukan kilang KTM disamping Pol Epargaro.


Atlet Angkat Berat Negara Dapat ‘Tunjuk Ajar’ Pemenang Emas Olimpik, Hidilyn Diaz

Atlet angkat berat wanita negara, Nur Atikah Mahamad Sobri dilaporkan sudah memulakan latihan dalam usahanya untuk beraksi di Sukan Komanwel Birmingham 2022.

Bagi melayakkan diri ke temasya sukan berkenaan, Atikah perlu terlebih dahulu muncul juara pada aksi kelayakan yang berlangsung di Singapura pada 24 Oktober hadapan.

Menurut laporan Utusan Malaysia, atlet berasal dari wilayah persekutuan ini turut mendapat nasihat dan tunjuk ajar daripada pemenang pingat emas Sukan Olimpik Tokyo 2020 dari Filipina, Hidilyn Diaz.

Atlet Filipina ini menjadi bualan hangat rakyat Malaysia selepas kisahnya yang terperangkap dek sekatan pergerakan memaksanya untuk berlatih dalam keadaan serba kekurangan di garaj kereta perumahan yang terletak di Melaka.

Lepas Ni Cari Tempat ‘Training’ Kat Melaka, Pesan Chong Wei Kepada Zii Jia https://t.co/mRl6a1jCBz pic.twitter.com/uME2br3v8J

“Dalam dua temasya SUKMA di Sarawak dan Perak saya bertanding bagi kategori 64kg tetapi atas nasihat jurulatih, Ahmad Janius Abdullah dan pemenang emas Olimpik dari Filipina, Hidilyn Diaz, mereka mahu saya beralih ke kategori 59kg.

“Kini saya giat menjalani latihan dengan tumpuan kepada 59kg bagi pusingan kelayakan Sukan Komanwel di Singapura, Oktober ini,” katanya seperti dilaporkan oleh akhbar tersebut.

“Ini keazaman saya untuk pulang membawa pingat emas di Birmingham (Sukan Komanwel). Apa yang paling penting saya perlu menang di Singapura (aksi kelayakan)." https://t.co/grzS7lTysV

Difahamkan Atikah turut menjalani latihan di lokasi yang sama Diaz berlatih sebelum ini iaitu perumahan yang terletak di Kampung Kesang Tua, Jasin, Melaka.

Atikah yang memenangi dua pingat emas dalam temasya SUKMA 2018 menjadikan Diaz sebagai idolanya dan memasang impian untuk memenangi pingat emas di Sukan Komanwel kelak.

Featured Image: Jabatan Penerangan Malaysia


Azizulhasni ‘The Pocket Rocketman’ Dilantik Duta Gardenia Breakthru

Jaguh basikal trek negara, Datuk Azizulhasni Awang yang terkenal dengan julukan “The Pocket Rocketman” dilantik sebagai duta pertama Gardenia Breakthru.

Lantikan itu hadir melalui jenama produk roti terkenal negara, Gardenia Bakeries (KL) Sdn Bhd dalam satu majlis yang diadakan semalam. Ianya turut dihadiri oleh Pengerusi Gardenia, Tan Sri Abdul Hamid Bador.

“Pendirian saya dan Gardenia Breakthru adalah selari kerana saya percaya yang saya mampu mengatasi setiap halangan walau betapa sukar dan mustahil akan halangan tersebut.

“Harapan saya dan Gardenia Breakthru daripada kolaborasi ini adalah agar dapat memupuk amalan kehidupan yang lebih sihat, kekal aktif dan mengamalkan pemakanan yang baik.

A post shared by Azizul | Awang (@azizulhasniawang)

“Pada masa yang sama, kami juga berharap dapat menggalakkan pemikiran berdaya tahan dalam kalangan rakyat Malaysia tidak kira apa jua kerjaya mahupun kehidupan harian anda.

“Setiap individu pastinya akan melalui liku-liku kehidupan, tetapi itulah yang membuatkan cerita anda menjadi sesuatu yang luar biasa. Atasi halangan anda bersama Breakthru!” kongsi pelumba kelahiran Dungun, Terengganu menerusi laman sosialnya.

Di bawah penjenamaan Gardenia Breakthru, terdapat dua produk yang ditawarkan iaitu Roti Gandum Penuh dan Roti Mil Penuh Dengan Gandum Ungu Kanada. Kedua-duanya mempunyai indeks glisemik (GI) yang sederhana dan rendah iaitu 58 dan 47 masing-masing.

Untuk makluman semua, GI digunakan untuk mengukur seberapa cepat makanan yang mengandungi karbohidrat meningkatkan paras gula dalam darah seseorang selepas makanan tersebut dimakan.

Semakin rendah nilai GI bermakna semakin perlahan paras gula meningkat dalam darah. GI bagi setiap makanan diberikan skala bermula 1 hingga 100. Skala 55 dan ke bawah adalah rendah GI, skala 56 hingga 69 pula adalah sederhana manakala 70 dan ke atas adalah tinggi GI.


Kedah Rancang ‘Makan Angin’ Di Langkawi Sebelum Ke Piala AFC

Pusat peranginan terkenal tanah air, Langkawi mungkin dijadikan lokasi untuk skuad Kedah Darul Aman (Kedah) ‘makan angin’ sebelum terbang ke Singapura untuk menyertai saingan Piala AFC.

Bagaimanapun, ‘makan angin’ ini bukanlah bermaksud skuad kendalian Aidil Sharin Sahak ke sana untuk berehat dan bercuti di pulau tersebut.

Sebaliknya, mereka ke Langkawi untuk menjalani latihan secara ‘Camp Based Training’ sepertimana yang diarahkan oleh Malaysian Football League (MFL) susulan pengumuman Perintah Kawalan Pergerakan (PKP) oleh kerajaan.

Tambahan pula, kerajaan telah mengumumkan daerah Kota Setar dikenakan Perintah Kawalan Pergerakan Diperketatkan (PKPD) sekaligus membataskan segala aktiviti sukan di kawasan terbabit.

Ketua Pegawai Eksekutif (CEO) Kedah Darul Aman, Khamal Idris Ali memaklumkan, selain daripada Langkawi, mereka turut menilai beberapa lokasi PKP lain di luar daerah Kota Setar sebelum menghantar permohonan kepada MFL.

“Kita ada beberapa alternatif yang telah kita rancang (camp based training), antaranya Langkawi dan beberapa tempat yang lain, kita dalam proses mengenal pasti (lokasi) sebelum mendapatkan kebenaran dan sebagainya,” kata Khamal kepada Sukanz.

Baca: Kedah Tiada Sebarang Rundingan Bersama Sanjar Shaakhmedov

Kaedah ‘Camp Based Training’ ini memerlukan pasukan mengemukakan pelan latihan, keselamatan dan ujian PCR serta dikehendaki menamakan venue latihan dan penginapan kepada MFL. Sekiranya permohonan pasukan diluluskan, mereka boleh mula menjalani latihan secara penuh pada bila-bila masa.

Untuk makluman, Kedah akan mengharungi perlawanan pertama peringkat Kumpulan H bertemu wakil Indonesia, Persipura Jayapura pada 29 jun kelak.